My.soliq.uz порталидаги электрон ҳисоботлар орасида солиқ ҳисоботининг янги шакли – Айланмадан олинадиган солиқ ҳисоб-китоби пайдо бўлди, шакл коди – 10104_22. Умумбелгиланган солиқларни тўламайдиган кичик корхоналар ушбу ҳисоботни 15 апрелдан кечиктирмай тақдим этишлари зарур . Buxgalter.uz ушбу вазифани ҳал этишда ёрдам беради.\nАйланмадан олинадиган солиқ бўйича ҳисобот таркибига қуйидагилар киради:\n1-илова. Бошқа даромадлар;\n2-илова. Солиқ солинадиган жами даромаднинг камайтирилиши;\n3-илова. Инвестицияларга йўналтирилган маблағлар суммаси ҳисоб-китоби;\n4-илова. Электрон тижорат орқали товарлар (хизматлар)ни реализация қилишдан олинган даромад ҳисоб-китоб маълумотномаси;\n5-илова. Ҳисобот даври учун ногиронлиги бўлган шахслар ва уларга тегишли бўлган меҳнатга ҳақ тўлаш фонди ҳисоб-китоб маълумотномаси;\n6-илова. Солиқ солишда ҳисобга олинмайдиган даромадлар.\nҲисоботнинг фақат кўк рангли катакчаларини тўлдиринг. Сариқ ранг билан белгиланган сатрлар автоматик равишда тўлдирилади.\n1. Биринчи навбатда ҳисоб-китоб тури, йил ва даврни кўрсатган ҳолда ҳисоботнинг кириш қисмини тўлдириш лозим. Ушбу маълумотларсиз тизим Ҳисоб-китобнинг жадвал қисмига маълумотларни киритиш имконини бермайди.\nАйланмадан олинадиган солиқ ҳисоб-китоби ҳар чоракда тўлдирилади:\nI чорак учун – 15 апрелдан кечиктирмасдан, ярим йиллик учун – 15 июлдан, 9 ой учун – 15 октябрдан, йил якунларига кўра – 15 февралдан кечиктирмасдан ;\nйил бошидан ортиб борувчи якун билан.\n2. Ҳисоб-китобнинг ўзини тўлдиришга ўтамиз. Ўтган йиллар учун тўлдирган ЯСТ ҳисоб-китоби шаклидан фарқли равишда, «Фаолият турлари» устунини энди Ҳисоб-китобнинг ўзида танлаш лозим. Бунинг учун стрелка тугмачасини боссангиз, керакли барча фаолият турлари рўйхати очилади.\n3. 010-«Товарлар (хизматлар)ни реализация қилишдан олинган даромад» сатрида фаолият турлари кесимида реализация қилишдан олинган даромад тўғрисидаги маълумотларни кўрсатинг.\n4. 011-«Товарларни (хизматларни) текинга беришдан кўрилган зарарлар» сатрини шундай зарарларингиз бўлса, – тегишли фаолият тури бўйича устунда тўлдиринг.\nТоварларни ёки хизматларни экология, соғломлаштириш ҳамда хайрия жамғармаларига, маданият, соғлиқни сақлаш, меҳнат, аҳолини ижтимоий муҳофаза қилиш, жисмоний тарбия ва спорт, таълим муассасаларига текинга берган (кўрсатган) бўлсангиз, бундай беришдан кўрилган зарарни Ҳисоб-китобнинг 020-сатрида акс эттириш керак эмас .\n5. 012-«Реализация сифатида қараладиган даромадлар» янги сатри пайдо бўлди. У 1-илова (0201-0206-сатрлар) маълумотларидан келиб чиққан ҳолда тўлдирилади. Ушбу сатрларни тўлдириб, ушбу илованинг 020-сатридаги олинган натижани фаолият турлари бўйича – Ҳисоб-китобнинг 012-сатрида тақсимлаш лозим (бир нечта фаолият тури билан шуғуллансангиз).\n6. «Фаолият турлари бўйича даромаднинг товарларни (хизматларни) реализация қилишдан жами даромадларидаги салмоғи, фоизда» кўрсаткичи (илгари 011-сатр кўрсаткичи бўлган) 020-сатрга ўтказилган бўлиб, 010+011+012 сатрларни қўшиш ва жами даромадга бўлиш йўли билан аниқланади. Дастур ушбу сатр қийматини автоматик равишда ҳисоблайди.\nТурли солиқ солиш объектлари ва (ёки) солиқ ставкалари белгиланган бир неча фаолият тури билан шуғулланадиган солиқ тўловчилар улар бўйича алоҳида-алоҳида ҳисоб юритиши ҳамда белгиланган тегишли ставкалар бўйича айланмадан олинадиган солиқни тўлаши шарт.\nБошқа даромадларга киритиш мумкин бўлган даромадларга , шунингдек фоизлар тарзидаги даромадларга солиқ тўловчининг ҳисобот (солиқ) даври якунлари бўйича умумий жами даромадларидаги улуши устунлик қиладиган фаолият тури учун белгиланган солиқ ставкалари бўйича солиқ солинади .\n7. 030-«Реализация сифатида қаралмайдиган даромадлар (Ҳисоб-китобга 1-илованинг 030-сатри)» сатри 1-«Бошқа даромадлар» иловасининг (қандай тўлдирилиши қуйироқда кўрсатилган) 030-сатри тўлдирилганда автоматик равишда тўлдирилади.\n8. 040-«Солиқ солинадиган жами даромад (010-сатр + 011-сатр + 012-сатр + 030-сатр)» сатрида кўрсатилган сатрлардаги қийматларни қўшиш йўли билан солиқ солинадиган жами даромад автоматик равишда ҳисобланади.\n2020 йил I чораги учун 040 ва 0401-сатрлардаги қиймат бир хил бўлади, ярим йиллик, 9 ой ва йил учун Ҳисоб-китобнинг 0401-сатрида эса I чорак учун Ҳисоб-китобнинг 060-сатридаги қийматни қайд этиш лозим.\n9. 050-«Солиқ солинадиган жами даромаднинг камайтирилиши (Ҳисоб-китобнинг 2-иловаси 010-сатри)» сатрида кўрсатилган камайтириш суммаси қайд этилади. Бунинг учун аввал 2-«Солиқ солинадиган жами даромаднинг камайтирилиши» иловасини тўлдириш лозим (қуйироқда батафсил кўрсатилган). 2-илованинг 010-сатридаги якуний қиймат Ҳисоб-китобнинг 050-сатридаги қийматга тенг бўлиши лозим.\nБир неча фаолият турини амалга оширадиган бўлсангиз, Ҳисоб-китобнинг 050-сатрини тўлдираётганда тегишли фаолият турлари (устунлар) бўйича жами даромаднинг камайтирилишини кўрсатинг.\n10. 060-«Солиқ солинадиган база – жами (040-сатр - 050-сатр)» сатри автоматик равишда ҳисобланиб, тегишли устунларнинг 040 ва 050-сатрлари кўрсаткичлари ўртасидаги фарққа тенг бўлади.\n11. 070-сатр – айланмадан олинадиган солиқ ставкаси сиз танлаган фаолият тури бўйича автоматик равишда тўлдирилади.\nАйланмадан олинадиган солиқ ставкалари СК 467-моддасида келтирилган.\n12. 080-«Тузатиш киритилган солиқ ставкаси, фоизда (Ҳисоб-китобнинг 4-иловасининг 040-сатри ёки 5-иловасининг 070-сатри)» сатри 4-иловани ёки 5-иловани тўлдираётганда (қуйироққа қаранг) автоматик равишда тўлдирилади.\nКорхонангиз Электрон тижорат субъектларининг миллий реестрига киритилган бўлсагина, 4-иловани тўлдириш лозим.\n5-илова ягона иштирокчиси ногиронлиги бўлган шахсларнинг жамоат бирлашмалари, "Нуроний" жамғармаси ва "Ўзбекистон Чернобилчилари" ассоциацияси бўлган ва умумий сонида ногиронлар, 1941-1945 йиллардаги уруш ва меҳнат фронти фахрийлари 50%дан кам бўлмаган ва ногиронлар, 1941-1945 йиллардаги уруш ва меҳнат фронти фахрийларининг меҳнатига ҳақ тўлаш фонди умумий меҳнатга ҳақ тўлаш фондининг 50%идан кам бўлмаган солиқ тўловчилар томонидан тўлдирилади.\n13. 090-«Айланмадан олинадиган солиқ суммаси – жами (060-сатр х 080-сатр)» сатри солиқ базасини тузатиш киритилган солиқ ставкасига кўпайтириш йўли билан автоматик равишда тўлдирилади.\n14. 100-«Алоҳида бўлинмалар жойлашган жойи бўйича» сатрида жойлашган жойи бўйича алоҳида бўлинмаларга (сизда мавжуд бўлса) тўғри келадиган айланмадан олинадиган солиқ суммасини акс эттиринг.\n15. 100-сатрга маълумотлар киритилгач, тизим Ҳисоб-китобнинг 110-сатридаги қиймат – солиқ ҳисобида турган жой бўйича (090-сатр – 100-сатр) солиқ суммасини автоматик равишда ҳисоблайди.\nҲисоб-китобга иловаларни тўлдирамиз\nКўрсаткичларингиз мавжуд бўлган иловаларнигина тўлдиринг .\n1-«Бошқа даромадлар» иловаси икки қисм – реализация сифатида қараладиган даромадлар ва реализация сифатида қаралмайдиган даромадларга бўлинган:\nреализация сифатида қараладиган даромадлар (1-илованинг 020-сатри) 6 та турни ўз ичига олган, уларни 0201-0206-сатрларда акс эттириш лозим:\n1) иштирокчилар таркибидан чиқиш ёки устав фондидаги ҳиссасини камайтириш ёхуд иштирокчининг улушини қайтариб сотиб олиш ҳисобига берилган товарлар (хизматлар) қиймати;\n2) юридик шахс тугатилганда ҳамда эмитент томонидан акциядордан ушбу эмитент чиқарган акциялар қайтариб сотиб олинганда акциядорга берилган товарлар (хизматлар) қиймати;\n3) товарларни (хизматларни) жисмоний шахс меҳнатига ҳақ тўлаш ҳисобидан ёки дивиденд тўлаш ҳисобидан бериш;\n4) қайта ишлаб бериш учун берилган товарларни ёки бошқа мол-мулклар қиймати;\n5) реализация қилинган ёки бепул берилган (товарларни (хизматларни) олиш ҳуқуқини тақдим этувчи) ваучерлар қиймати;\n6) узоқ муддатли шартномалар бўйича даромадлар;\nреализация сифатида қаралмайдиган даромадлар (1-илованинг 030-сатри) 0301-0320-сатрлар тўлдирилганда дастур томонидан автоматик равишда ҳисобланади. Қуйидаги даромадларингиз мавжуд бўлгандагина ушбу сатрларни тўлдиринг:\n1) РЕПО операциялари бўйича даромадлар ;\n2) қимматли қоғозлар ва (ёки) муддатли битимларнинг молиявий воситаларига доир операциялар бўйича олинган даромадлар ;\n3) асосий воситаларнинг ва бошқа мол-мулкнинг чиқиб кетишидан олинган даромадлар ;\n4) текинга олинган мол-мулк (олинган хизматлар) ;\n5) инвентаризация натижасида аниқланган ортиқча товар-моддий захираларнинг ва бошқа мол-мулкнинг қиймати тарзидаги даромадлар ;\n6) қонун ҳужжатларида белгиланган тартибда мажбуриятларни ҳисобдан чиқаришдан олинган даромадлар ;\n7) талаб қилиш ҳуқуқидан ўзганинг фойдасига воз кечиш шартномаси бўйича олинган даромадлар ;\n8) илгари чегириб ташланган харажатлар ёки зарарларнинг ўрнини қоплаш тарзидаги даромадлар ;\n9) шартнома мажбуриятларини бузганлик учун тўланиши лозим бўлган жарималар, пенялар ва бошқа санкциялар, шунингдек зарарларнинг (зиённинг) ўрнини қоплаш суммалари ;\n10) валюта ҳисобварақлари бўйича ижобий курс фарқининг салбий курс фарқидан ошиши ;\n11) қайта тикланган харажатлар суммалари ;\n12) акциядор, иштирокчи юридик шахс фойдасига ўз улушининг (улуши бир қисмининг) қийматини олишдан воз кечиш натижасида устав фонди (устав капитали) камайиши муносабати билан олган даромадлар ;\n13) корхонани мол-мулк мажмуи сифатида сотишдан олинган даромадлар ;\n14) СК VII бўлимида белгиланган ҳолларда ва тартибда назорат қилинадиган чет эл компаниясининг фойда тарзидаги даромади ;\n15) дивидендлар ва фоизлар тарзида олинган даромадлар ;\n16) бошқа даромадлар .\nМуайян маблағлар ҳисобига солиқ солинадиган жами даромадни камайтирган бўлсангизгина, 2-«Солиқ солинадиган жами даромаднинг камайтирилиши» иловаси тўлдирилади .\nМаблағларни инвестицияларга йўналтирган ва солиқ солинадиган жами даромадни ушбу суммага камайтирган, камайтиришни 2-иловада акс эттирган бўлсангиз, 3-«Инвестицияларга йўналтирилган маблағлар суммаси ҳисоб-китоби» иловаси тўлдирилади.\n3-илова фақат 2020 йил I чорагида (2020 йил 1 апрелгача) амал қилади.\nЭлектрон тижорат субъектлари миллий реестрига киритилган бўлсангиз, 4-«Электрон тижорат орқали товарлар (хизматлар)ни реализация қилишдан олинган даромад ҳисоб-китоб маълумотномаси» иловаси тўлдирилади.\nЭлектрон тижорат субъектлари миллий реестрига киритилган хўжалик юритувчи субъектлар айланмадан олинадиган солиқни 2%лик ставка бўйича тўлайдилар .\nСизда ногиронлиги бўлган шахслар, 1941-1945 йиллардаги уруш ва меҳнат фронти фахрийлари ишласа, 5-«Ҳисобот даври учун ногиронлиги бўлган шахслар ва уларга тегишли бўлган меҳнатга ҳақ тўлаш фонди ҳисоб-китоб маълумотномаси» иловаси тўлдирилади.\nСизда солиқ солинадиган объект сифатида қаралмайдиган даромадлар мавжуд бўлса, 6-«Солиқ солишда ҳисобга олинмайдиган даромадлар» иловаси тўлдирилади .\nБарча зарур иловаларни ва Ҳисоб-китобнинг ўзини тўлдиргач, тўлдирилган кўрсаткичларни яна бир бор текшириб, ҳисоботни сақланг ва «Жўнатиш» тугмачасини босинг (ЭРИ билан имзолаган ҳолда).\nЖўнатилган ҳисобот «Ишлов беришда» бўлимига жойлаштирилади. Ишлов бериш чоғида тегишли катакчалар тўғри ва тўлиқ тўлдирилгани автоматик равишда текширилади.\n«Журнал» бўлимида ҳисоботнинг мақоми – солиқ органлари томонидан қабул қилингани ёки хатолари борлиги сабабли қабул қилиш рад этилганини текшириб кўриш мумкин.\nАйланмадан олинадиган солиқ ҳисоб-китобини тўлдиришга доир намунани бу ерда кўришингиз мумкин.


OzodDayjest: Давлат ташкилотлари қимматбаҳо автомобилларни харид қилиш бўйича пойгага киришди\n25 январ 2021, Тошкент вақти: 16:26\nДабдаба ва ҳашамга берилган мулозимларни давлат хизматидан четлатиш таклиф қилинди.\nҲокимликларнинг 2000 тагача ноқонуний қарорлари бекор қилинаяпти. Сенат Россиядаги меҳнат муҳожирлари ҳамон ҳимоясиз қолаётганидан норози. Давлат ташкилотлари қимматбаҳо автомобиллар хариди бўйича пойгага киришди. Жорий ҳафта матбуот шу каби воқеалар ҳақида хабар берди.\nАдлия вазири: “Ҳокимликларнинг 2000 тагача қарори бекор бўляпти. Юристлар қаерга қараяпти?”\nАдлия вазири Русланбек Давлетов фуқаролар билан ўтказилган онлайн мулоқотда кўплаб муҳим масалалар қаторида ноқонуний чиқарилган қарорлар ҳақида гапирди (www.kun.uz, 25 ноябрь).\n“Охирги 2,5 йил ичида адлия тизимидаги идоралар томонидан ноқонуний бўлаётган жараёнлар устидан 39 175 та тақдимнома киритилган. Бунинг натижасида 20 мингдан ортиқ мансабдор шахсларга нисбатан чора кўрилган. Бу ерда жуда катта жараён бўляпти; керак бўлса, қонун ҳам бузиляпти. 10 250 та ҳолатда ноқонуний чиқарилган қарорлар бекор бўляпти. Бу – 10 минг нафар одамга, 10 мингта оиланинг ҳаётига таъсир қиладиган ҳужжат дегани”, - дея вазиятни изоҳлаган Р. Давлетов.\nАйни чоқда, вазир давлат органлари қабул қилаётган қарорлар қонун доирасида бўлиши лозимлигига урғу берган.\n“Нима учун ўша ташкилотларда ишлаётган юристлар қонун устуворлигини таъминламаяпти? Ҳокимликларнинг 2000 тагача қарорлари бекор бўляпти. Юрист қаерга қараяпти? Нега объектив ишламаяпти?” - дея мутасаддиларни саволга тутган адлия вазири.\nСенатор: “Ҳалигача мигрантлар ҳуқуқини ҳимоя қилувчи тизим йўқ”\nОлий Мажлис Сенатида мигрантлар бўйича парламент сўровига ҳукуматнинг жавоби кўриб чиқилди (“Маҳалла” газетаси, 26 ноябрь).\nЮқори палатанинг Халқаро муносабатлар, ташқи иқтисодий алоқалар, хорижий инвестициялар ва туризм масалалари қўмитаси раиси Равшанбек Алимовнинг айтишича, сўровга мазмунан ва асосий ҳажмда жавоблар берилган бўлса-да, бир қатор муаммо ва камчиликлар етарли ёритилмаган.\nХусусан, меҳнат миграциясига оид ҳукуматлараро битимларнинг Россия ҳудудида амал қилишини таъминлаш бўйича қилинган ишлар аниқ баён этилмаган. Ҳалигача Россиядаги ўзбекистонлик меҳнат муҳожирларининг ҳуқуқларини ҳимоя қилувчи тизим йўқ.\nШунингдек, фуқароларни Россияда ишлаш учун ташкилий асосда юбориш даражаси ниҳоятда паст; бу эса уларнинг ҳуқуқлари ҳимоясини таъминлашга салбий таъсир кўрсатмоқда.\nПатент, тиббий кўрик, рус тили имтиҳони ва бошқа масалалар ҳалигача ечилмаган. Бандлик ва меҳнат муносабатлари вазирлигининг Россия томони билан имзолаётган турли келишувлари амалда фуқаролар муаммоларини ҳал этмаяпти.\nҚайд этилишича, Сенатда мазкур масалаларни ҳал этишга қаратилган чора-тадбирларни ишлаб чиқиш бўйича қарор қабул қилинган.\nЭслатиб ўтамиз, Россияда бир неча миллион ўзбекистонлик меҳнат қилиб келади. Кузатувчиларга кўра, ҳуқуқлари поймол этилаётган меҳнат муҳожирларини ҳимоя қилишнинг мустаҳкам механизмини яратиш долзарб вазифа бўлиб қолмоқда.\nДавлат ташкилотлари қимматбаҳо автомобиллар хариди бўйича пойгага киришди\nКейинги пайтларда ҳокимликлар ва давлат ташкилотлари янги русумдаги автомобилларни сотиб олиш мусобақасига киришиб кетди, солиқ тўловчиларнинг бу борадаги ҳақли саволларига эса асосли жавоб берилмаяпти, деб ёзади Ўзбекистон халқ демократик партияси марказий кенгаши масъул ходими Аброр Қурбонов (www.uza.uz, 24 ноябрь).\n“Давлат хизматчилари томонидан амалга оширилаётган харажатларнинг барчаси – бюджет маблағлари. Бу каби мақсадсиз харажатлар йиғилиб-йиғилиб, ижтимоий тангликка олиб келиш эҳтимоли юқори. Оддий оила бошлиғи топган пулини шахсий орзу-ҳавасларига сарфлаши мумкин, бу унинг ҳуқуқи. Лекин давлат хизматчиси шахсий истаклари учун бюджет пулини сарфлашга ҳам ҳуқуқий жиҳатдан, ҳам маънавий жиҳатдан ҳаққи йўқ”, - деб ёзади ХДП масъул ходими.\nҚайд этилишича, сўнгги 2 йилда бюджет маблағлари талон-торож қилиниши оқибатида етказилган зарар 2 трлн сўмдан ошган.\nМаблағни ҳавога совуриш ўрнига таълим, ижтимоий соҳа ҳамда коммунал хизматларни такомиллаштиришга сарфлаш тавсия этилган.\nА.Қурбоновга кўра, дабдаба ва ҳашамга берилган мулозимларни давлат хизматидан четлатиш, бунинг учун керакли меъёрларни белгилаш зарур.


Чоп этилган 28 Апрел 2016\tКӯришлар: 765\nДавлат ҳокимияти Панж ноҳияси ижроия органи хотин-қизлар ва оила билан ишлаш бўлими бошлиғи Қундузой Усмонованинг маълум қилишича, ноҳияда 50 нафардан зиёд бекор ва ишсиз юрган аёлларга «Бонувони Панж» жамият ташкилотида ҳунар ўргатиляпти.\nАёллар ҳозир тикувчилик ва тўқиш касбини эгаллаш бепул курсларида таҳсил олишмоқда.\n-Аёллар ва қизларни ўқиш ва касб ўрганишга жалб қилганмиз, - деди суҳбатда ноҳия ҳукумати хотин-қизлар ва оила билан ишлаш раҳбари Қундузой Усмонова. - Ҳозир бу ерда 50 нафардан зиёд хотин-қизлар тўқимачилик ва тикувчилик касбларини ўрганмоқда. Белгиланган режамизга кўра, ишсиз аёлларни «Бонувони Панж» жамият ташкилотида ҳунар ўрганишга жалб этишни мақсад қилиб қўйганмиз. Ўқишни тугатганлар иш жойлари билан таъминланади.\nНоҳия ўрта умумтаълим муассасаларида янги музейлар ташкил қилинганди. Бир йил илгари 25-ўрта умумтаълим муассасасида тарих фани ўқитувчиси, Тожикистон маорифи аълочиси Маҳмадулло Зокиров ташаббуси билан марҳум шоир, Тожикистон Ёзувчилар иттифоқи аъзоси, ўнлаб шеърлар китоби муаллифи Зайниддин Жомий музейи очилганди. Музейдан шоирнинг суратлари, китоблари, қўлёзмалари, мактублари, таржималари, кийимларидан иборат бўлган жами 500 экспонат ўрин олган.\nЯқинда эса, 27-ўрта умумтаълим муассасасида янги музей ўз эшикларини томошабинлар учун очди. Музей тарих фани ўқитувчиси Абдуқодир Олимов, ўқитувчилар, ўқувчилар, ота-оналар ёрдамида очилган. Ушбу музейда ўнлаб экспонатлар қўйилган бўлиб, томошабинлар катта таассурот олишади. Ҳозирги пайтда ноҳиядаги 4 ва 12-умумтаълим муассасаларида музейлар ишлаб турибди.\nОзодагон қишлоқ жамоатидаги Содиқ Солеҳов қўли очиқ, саховатли кишилардан бири ҳисобланади. У нафақасини тўплаб, ёрдамга эҳтиёжи бўлган Меҳвар Файзуллоева, Раҳима Алиева, Раъно Алиевага 50-100 сомонийдан, ноҳиядаги 3-болалар муассасаси (боғчаси) тарбияланувчиларини бир кунлик озиқ-овқат маҳсулотлари билан таъминлади.\nНафақахўр Содиқ Солеҳов каби сахий инсонларнинг ташаббусини ноҳия ҳукумати томонидан қўллаб-қувватланди ва унга миннатдорчилик баён этилди.\nЖайлов Ҳасанов, Панж ноҳияси.\nБугун: 21-01-2020 02:36:00


Андижон вилоятидаги соғлиқни сақлаш муассасаларига 14 та “Hyundai” русумли амбуланс автомобили ажратилиши ҳам бу борадаги чора-тадбирларнинг амалий намунаси бўлди.\n— Энди тиббий хизмат қамрови янада кенгаяди, — дейди Республика шошилинч тиббий ёрдам илмий маркази Андижон филиалининг тез тиббий ёрдам бўлими мудири Хайрулло Мамадалиев. — Негаки, ушбу транспорт воситалари барча зарур жиҳозлар билан таъминланган. Қолаверса, улар кичик жарроҳлик амалиётини ўтказиш учун ҳам етарли шарт-шароитга эга.\nУмуман, вилоятда жорий йилнинг ўтган даврида бу каби автомобиллар сони 168 тага кўпайди. Беморларга намунали хизмат кўрсатиш мақсадида қарийб 2,5 минг нафар тиббиёт ходимининг малакаси оширилди.\nАйни пайтда Президентимизнинг шу йил 16 мартдаги “Шошилинч тиббий ёрдамни янада такомиллаштириш чора-тадбирлари тўғрисида”ги Фармони ҳамда мазкур тузилма моддий-техника базасини мустаҳкамлашга доир қарори ижросини таъминлаш борасидаги ишлар вилоятда изчил давом эттирилаяпти.\nМазкур рукндаги бошқа мақолалар: « Карина Райхельсон Андижонда нимадан хайратланди?\tОқилона турмуш тарзи — саломатлик гарови »


пайшанба, май 26, 2016 маҳаллий вақт 19:25\nМосквадаги "Солженицин уйи"да 8 феврал оқшомида бошланган тантанали кеча таваллудининг 570 йиллиги ва вафотининг 510 йиллиги нишонланаётган буюк ўзбек алломаси Мир Алишер Навоий хотирасига бағишланди. Йиғин қатнашчилари суҳбатда.Кечани ташкил этишда иштирок этган “Россия Ҳамкорлиги”, Россия Халқаро ҳамкорлик уюшмаси, Ўзбекистон билан дўстлик ва ҳамкорлик жамияти, Москва Ўзбек ҳамдўстлиги, Москва Ҳамюртлар уйи, Халқ Дипломатияси халқаро Академияси, Дўстлик жамиятларининг Москва иттифоқи ва бошқа ташкилотлар иштирок этди.Навоийни хотирлаш кечасига ўз талабалари билан келган Москва Давлат Халқаро муносабатлар институти (МГИМО) профессори Игорь Кругових Озодлик билан суҳбатда Алишер Навоий қолдирган маданий меросга бутун дунё халқлари, жумладан руслар ҳам шерик, дейди. Маълум бўлишича, жаноб Кругових Россия Давлат Думаси қошидаги Ўзбекистон билан дўстлик ва ҳамкорлик Жамияти раҳбари ҳамдир.-\tАлишер Навоийнинг давлат арбоби, файласуф, инсонпарвар шоир сифатида қолдирган мероси ҳам ўзбек, ҳам рус халқининг маданий меросидир. Бу тадбир МДҲ халқлари тарихий ва маданий мероси йили доирасида уюштирилмоқда. Шу сабабли бу ерга бизнинг ташаббусимиз билан Россиянинг турли минтақаларидан қатор ўзбек марказлари вакиллари таклиф этилди. Бу кеча давомида бу уюшмалар ўртасида ҳамкорлик, ўзаро ёрдам ва ахборот алмашуви тўғрисида шартнома имзоланади. Бу билан биз бутун Россияда ўзбекистонликлар масалалари билан шуғулланувчи ташкилотларни бирлаштиришни мақсад қилиб қўйдик, дейди Россия Давлат Думаси қошидаги Ўзбекистон билан дўстлик ва ҳамкорлик Жамияти раҳбари¸ профессор Игорь Кругових.Тадбир манзараларидан.МГИМО профессори ўзбек тилини ўрганишни бошлаган ўз талабалари билан таништирди. Ялталик Иван Кочедиков 1-курс талабаси. У ўзбек тилини ўрганишдаги энг қийин иш товушларни тўғри талаффуз этиш, деб ҳисоблайди. Иван Алишер Навоий ҳақида ўз фикрини ўзбек тилида билдирди.-\tАлбатта. Алишер Навоий Ўзбекистоннинг энг буюк шоири ва мутафаккири эди. Менинг фикримча, Алишер Навоий ишларини бутун дунё халқлари ўқиши ва ўқиши керак, дейди талаба Иван Кочедиков.Москвадаги Алишер Навоий кечасига Москва Давлат Лингвистика университети талабалари ҳам ташриф буюришган экан. Улар билан бирга шу институтда ўзбек тилидан сабоқ бераётган Беғам Қораева келажакда Москвада ўзбек тилини ўқитиш маркази ташкил этилиши айтади.-\tМен буларнинг янги ўқитувчисиман. Энди январ охирларида келдим, группа билан дарс бошладим энди... Бошланиши ёмонмас, болалар ҳаракат қиляпти. Менинг мақсадим - улар ўзбек тилини севиб қолишини хоҳлайман. Бундан ўзим ҳам хурсандман, чунки Москва Лингвистика университети Мустақил Давлатлар Ҳамдўстлиги учун база ташкилоти ҳисобланар экан ва шунинг замирида МДҲ давлатлари тиллари қаторида ўзбек тили ўрганилаяпти. Марказ очилганича йўқ, Худо ҳохласа 2011 йилнинг октябрида Ўзбек тили маркази ҳам очилади. Ундан кейин имкониятларимиз янада кенгаяди. Ҳозир мураккабликларимиз бор, албатта, дейди Москва олийгоҳидаги ўзбек тили ўқитувчиси Беғам Қораева.Навоий ижодига бағишланган кечани Россия Ҳамкорлиги ( Россотрудничество) раиси муовини Игор Морозов ва Россиядаги Ўзбекистон элчиси Зиёдулла Пўлатхўжаев бошлаб берди. Кечада шунингдек навоийшунос олим Анвармирзо Ҳусаинов ва “Бадиий адабиёт” нашриёти директори Георгий Пряхин ва бошқа зиёлилар сўзга чиқди.Навбатдан ташқари сўз беришни сўраб саҳнага чиққан нашриётчи Георгий Пряхин қизиқ бир воқеани сўзлаб берди.Маълум бўлишича, Георгий Пряхин Самара вилоятидаги Александровка қишлоғида туғилиб ўсган. Лекин айтишича, унинг амакилари ўзбек тилини ва урф-одатларини жуда яхши билган. -\tБиласизми, бизнинг қишлоғимизда учта қабристон бор. Православ руслар, жумладан менинг ота-боболарим ўзбек ва тожиклар билан бир жойда кўмилган. Фарқи, рус қабрларида хоч ўрнатилган бўлса, ўзбекларники шунчаки қўрғонлигича турибди. Ўзбек қабрлари устига кимдир 70- йилларда араб тилида ёзуви бор катта тош ўрнатиб қўйган. Бу қабристонда босмачилик вақтида сургун қилинган 7000 дан 12 000 гача ўзбеклар кўмилган. Менинг амакиларим, холаларим ўзбеклар билан бир оила бўлиб яшаган, нон бўлишган экан, деди “Бадиий адабиёт” нашриёти директори.Москвада ўрнатилган Навоий ҳайкали.Георгий Пряхин вазиятдан фойдаланиб шу ерга йиғилган катта мулозим ва маданий марказ раҳбарларига Александровка қишлоғида қўмилган ўзбек қабристонида хотира тошини ўрнатишни таклиф қилди.Алишер Навоий ижодига бағишланган ҳужжатли филм намойишидан кейин, хотира кечаси иштирокчиларига ўзбек ва рус миллий рақс намуналари намойиш этилди. Кеча давомида машҳур “Учқудуқ” ансамбли ва Хоразм миллий мусиқа намояндалари ўз санъаини намойиш этди.Кеча безаги сифатида Навоий асарларидан парча ўқиб берган москвалик 7 яшар Севарахон мухлислар олқишига сазовор бўлди. - Ғурбатда ғариб шодмон бўлмас эмиш, Эл анга шафиқу-мехрибон бўлмас эмиш. Олтин қафас ичра гар қизил гул битса, Булбулга тикондек ошён бўлмас эмиш.Хабарларга кўра, Мир Алишер Навоий хотирасига бағишланган тадбирлар Россиянинг турли минтақаларида ҳам ташкил этилмоқда.2002 йилнинг ноябрида Ҳазрат Алишер Навоий ҳайкали жойлашган Москвадаги Серпуховская майдони бугунги кунда миллий сиёсатга оид турли акциялар уюштириш майдони ҳам ҳисобланади. Москвадан ташқари Навоий ҳайкаллари Япония пойтахти Токио, Озарбайжон пойтахти Бокуда ва АҚШ Конгресси кутубхонасидан жой олган.\nБу форумда ҳозирча шарҳ йўқ. Сиз биринчи бўлиб ёзишингиз мумкин Муаллифнинг бошқа мақолалари\nПетербургда чойшабга осилиб тушаётган аёл 4 қаватдан қулади Хованск фожеаси ортидан Москвада яна муҳожир "ови" авж олди Алишер Усмонов 600 миллион долларга яхта сотиб олди\nОбама Толибон зўравонлиги давом этишини башорат қилди\nНефть нархи жорий йилда биринчи марта 50 доллардан ошди\nҚарз устидаги жанжалда шеригини ўлдирган ўзбек муҳожири устидан чиқарилган ҳукм юмшатилди\nФарғоналик 4-синф ўқувчиси Ислом Каримовга: "Сочингиз оқига ҳавасим келди"Одамларни оёғи билан даволайдиган “табиб” ҳибсга олиндиҲокимни бир уриб ағдарган фермер 8 суткага қамалди OzodlikOnline: Хованское тўқнашуви. Ҳақсиз ва ҳимоясиз меҳнат муҳожири журъатни қайдан олди?


ЎФА биринчи вице-президенти Умид Аҳмаджонов топшириғига кўра, давлат томонидан молиялаштирилаётган клубларнинг штат жадвали ҳамда инфратузилмасини тартибга келтириш ишлари бошланганди. Кўтарма пуллари масаласи бунда алоҳида ўрин тутадиган бўлди.\n“Ҳали бир ишни қойил қилиб қўймаган футболчининг клубга келмай турибоқ миллионлаб пул талаб қилишини тушуниш қийин. У ўз савиясига қараб ойлик-маош ёки меҳнатлари эвазига мукофот пулларини талаб қилиши мумкин. Шу вақтгача унинг қуруқ савлатига берилган пул эндиликда футболчини тарбия қилган футбол мактаблари ҳамда мураббийларига йўналтирилади. Бу ўз навбатида болалар футболида фаолият олиб бораётган мураббийларни сифатли футболчиларни етиштиришга бўлган интилишини кучайтиради”, — деб айтиб ўтди Умид Аҳмаджонов ЎФА ҳамда ПФЛ раҳбарияти билан учрашувда.\nТўғри, кўтарма пули кўринишидаги рағбатлантириш бутун дунёда бор. Бироқ футболчи бундай мавқега чиқиши учун жиддий меҳнат қилади. У бир қатор клублар назарига тушганида нафақат трансфер нархи, балки ўзининг клуб билан келишажак шартномасида ҳам рақамлар ўсиб боради.\nАйни вақтда эса Ўзбекистонда кўплаб клублар давлат корхоналари томонидан рағбатлантирилади. Қолаверса, кўтарма пулларини бериш тартиби бир қатор шубҳаларга сабаб бўляптики, бунинг орқасидан футболчи ҳамда манфаатдор томон молиявий ютуққа эришиши мумкин. Бироқ футбол ҳам, клублар ҳам ривожланиб қолмаяпти. Эндиликда футболчилар қилган меҳнати учун ва албатта ютуғи учун рағбатлантирилади. То футбол клублари хусусийлашиб, ўртада соғлом рақобат вужудга келмагунига қадар, кўтарма пули тушунчаси унутилади.\n“Айниқса, 1 йиллик, ярим йиллик бўлган легионер футболчилар учун берилаётган кўтарма пуллари ачинарли. Келади, миллионни чўнтагига солади, ўйнаса ўйнади, ўйнолмаса индамай қайтиб кетаверади. Клублар увол бўлаётган шу пулларни ўз академиясини қуриш, кейинчалик уни шакллантириш, стадионини, инфратузилмасини ривожлантириш учун сарфласин. Бизга боқиманда клубларнинг қуруқ савлати керак эмас. Давлат уларга суянч бўлаётганидан фойдаланиб, ўз келажаклари ҳақида қайғуришсин. Ўша савиясиз легионерлар бугун бор, эртага йўқ. Академия ёки стадионлар эса ўзимизга қолади, футболимиз ривожи учун хизмат қилади”, — деди Умид Аҳмаджонов.\nПрофессионал футбол лигаси ОФК талабларидан келиб чиқиб, Pepsi Суперлига клубларига мажбурий штат жадвали кўринишини тақдим этганди. Тез орада академиялар бўйича шундай штат жадвали юборилади. Стадион ишчилари ҳамда бошқа техник ходимлар масаласи эса яна алоҳида муҳокама қилинади. Йилда икки марта бўлиб ўтадиган аудит текшируви орқали клубларнинг кирим ҳамда чиқимлари, пулларнинг қандай мақсадда ишлатилаётгани назорат қилиб борилади.\nБунда бир жиҳатни тушуниш керак, ПФЛ ҳам, ЎФА ҳам клубларнинг қандай қандай кўринишда фаолият олиб бориши, қандай мутахассислар билан қай кўринишда ишлаши масаласига аралашмайди. Аммо футбол учун берилган пулларнинг бемақсад сарфлаб ташланишига ҳам йўл қўймайди. Бунгача клуб бош директоридан тортиб, айрим раҳбарларнинг оддий ишчи кўринишидаги яқинларигача кўтарма пуллари олиб келган бўлса, эндиликда бу каби ишларга чек қўйилади.\n« PEPSI Суперлига: “Насаф” ўз уйида “Навбаҳор” билан дуранг ўйнади\nЁшлар лигаси: Уч ўйиндан иккитасида меҳмонлар ғалаба қозонишди »


Чунки дунё ахборот алмашинув майдонига айланиб улгурди. Интернет олами одамларни ҳар сония турли жабҳаларда янгиликдан хабардор этиб турибди. Одамларнинг турмуш тарзи, маиший шароити, ўзаро муомала маданияти, ҳаётий қарашлари ҳам ўзгариб бормоқда. Маиший рўзғор буюмларидан фойдаланиш, ейиш-ичиш, кийинишида замонавийлик кўринишлари пайдо бўлди. Техниканинг имкониятлари-ю чек-чегарасиз. Замон талаблари даражасида яшашга интилиш кучайгандан-кучайди. Бироқ…\nТараққиёт тилимизга бўлган меҳр ва эътиборни сусайишига монелик қилмаслиги керак. Афсуски бугунги кунда айрим одамларнинг маънавий ва маданий ҳаётида ўзига хослик, миллий характер хусусиятлари секин-асталик билан йўқолиб бораётганига сезиш қийин эмас. Гап моддий имкониятларни инкор этиш ҳақида кетмаяпти. Бу ерда бутун бир халқнинг мусаффо табиатини, эътиқодини қўрғонлаб турадиган она тилимизга ҳурмат ва эътибор ҳақида кетяпти. Ахир, рўйи-рост айтишимиз керак кейинги йилларда чет тилларини ўрганиш бобида ёшларимиз анча-мунча мамлакат халқларини ортда қолдирди. Аксарият ота-оналар болаларини рус, инглиз тилини ўқитишга асосланган боғча, мактабларга ўқишга бера бошладилар. Албатта бу интеллектуал салоҳиятни оширишга бўлган интилишдир. Аммо бу интилиш она тилимизни унутиш, унга мутлақо эътиборсизлик эвазига рўёбга чиқиши тўғримикин?!\nБундан бир неча йил аввал вилоят марказида пойтахтдан келган мутахассислар бошчилигида семинар ташкилланди. Унга туман қишлоқларидан пахтакор, пиллакор, боғбонлар вакиллари ҳам таклиф этилгандилар. Тадбир асосан рус тилида олиб борилди. Ҳолбуки йиғилганлар орасида русийзабон одамлар йўқ эди. Чет элдан келган меҳмонга таржимонлик қилаётган киши ҳам рус ва инглиз тилларини “сув қилиб ичиб юборган” экан, ўзбек тилида бирор жумла ҳам гапирмади. Қишлоқдан келган иштирокчилар семинарнинг мазмун-моҳиятини дурустроқ тушунмадилар. Ёки ташкилотчилардан бирортаси уларга маърузалар баёни ҳақида ўзбекча гапириб ҳам беришмади. “Презентация”, “Кофе-брек” деб номланган тадбирлар ҳам фақат рус тилида қизғин мунозаралар билан бўлиб ўтди. Кечга томон ўша қишлоқ аёллардан бири қўлидаги тақдимномаларга ишора қилиб, энди буларни бирортасига ўзбек тилига таржима қилдириб тушуниб оламиз-да, деди.\n… Ишбилармонлардан бири хусусий корхонасига чиройли ном тополмаётганини билдирди. Унга ўзбек тили истеъмолидаги сўзларнинг рўйхатини тутқаздик. Ўқиб кўриб кескин жавоб қилди:\nЭ йўқ, корхонамга инглизча ном қўяман, ўзбекча номлар истеъмолчиларни ўзига жалб қилолмайди. Бир дўстимиз “Роҳат” деган ресторан очганди, ҳеч ким кирмади, охир-оқибат хўжалик моллари дўконига айланиб кетди. Чет тилидаги ном одамларнинг қизиқишини оширади-да.\nҲа, айтишга ўнғайсиз, тушунарсиз бўлса ҳам, жимжимадор бўлса кифоя, тилимизга ёт сўзларни истеъмолимизга киритишга уринаётганлар учраб турибди. Бунинг яна бир исботи вилоят марказидаги ўнлаб супермаркетлар, гўзаллик салонлари, ошхоналар ғалати номлар билан аталадики, гоҳида тўғри талаффуз қилолмай ҳижолат тортасиз.\n— Шаҳарга набираларимни кўргани бордим,- деди суҳбатдошим.- Бир-бирлари билан нуқул русча, инглизча гаплашишади. Камига келиним ҳам болаларини бирор юмушга буюргудек бўлса русча гапиради. Улар томоша қиладиган телеканаллар ҳам чет тилида. Биринчи синфга борадиган набирам бир уй меҳмонларнинг ҳузурига “Здраствуй!” деб кириб келса бўлади-ми? Юрагим ўртаниб кетди. Ўзбекча “Ассалому алайкум” деб қўлингни кўксингга қўйиб саломлашгин, дея койиб бердим. Набирам парво ҳам қилмади. Тил билган эл билади, деймиз. Лекин бугунги кунда набирамга ўхшаб ўз элининг тилини билмай туриб тил билганлар сони кўпайиб кетяпти-да.\nСуҳбатдошимизнинг гапида жон бор. Зарурат юзасидан баъзи хусусий клиника-шифохоналар, маиший хизмат уйлари, шунга ўхшаш замонавий хизмат турлари мажмуаларига кирамиз. У ерда иш олиб бораётган миллатдошларимизнинг аксарияти рус тилида сўзлашишади. Тартиб-қоидалар уқтирувлари ҳам рус тилида. Ўзларига таниш бўлган мижозлари билан рус тилида муомала қилишади.\nЎзбекистон MTRK нинг «Оилавий” телеканалида бир кўрсатувда бошловчи ва иштирокчи ўзбекча исмларни шунчалик бузиб талаффуз қиляптиларки, ўзбек томошабинининг уларни такрорлашга нутқ товуш органлари ожизлик қилади.\nТелеканалларда инглизча атамалар билан кўрсатувлар намойиш этилмоқда. Аммо “Re star”, “The cover up”, “Music show”, “Hit parad”, “Real Hit” каби кўрсатувларни томоша қила туриб, улар нима учун бундай номланган экан, дея бошингиз қотади.\n“Чиндан ҳам , ўзбек сўзлашув тили ғоят қашшоқлашиб бораётир. Бу ҳол бизнинг маданий миллат деган номимизга ҳеч ярашадими?! Миллат аҳли орасида сўзни танламай ишлатиш одати кенг ёйилди. Тилга эътиборсизлик ҳатто оддий ҳолга айланди, дейиш мумкин. Чунки жамиятда интеллектуал-эстетик савия пасайгани кузатилмоқда. Китобхонликка давлат миқёсида эътбор қаратилаётганига ҳам сабаб аслида шу! Миллатнинг каттадан-кичиги қадар ўз асл сўзларимиз қолиб, ёт сўзларни пала-партиш қўллаш касалига йўлиққан. Негадир, “тушлик”, “бекат”, “чиқит”, “кўприк” сингари ўзбек сўзлари ўрнига “абед”, “астановка”, “мусор”, “мост” сўзларини ишлатиш ялпи тус олди. Ҳатто адабий асарларда ҳам “бутилка”, “топчан”, “водка” каби сўзлар бемалол қўлланилаётир. Ёмони, бу кечим тўхтагани ҳам, пасайгани ҳам йўқ.” (Қозоқбой Йўлдош. Ўзлик қўрғони. “Тафаккур” журнали, 2018 йил, 1-сон, 24-бет.)\nОлимлар, тилшунослар, тадқиқотчилар ўзбек тилининг табиатини сақлаб қолиш юзасидан босма ва электрон ОАВ да ўз фикр мулоҳазаларини билдирмоқдалар. Қалб ва қиёфа уйғунлиги, маданий савия, эстетик дид, адабий тил меъёрлари, қадрият ва анъаналарнинг ўзига хос қирраларини авлоддан-авлодга гард юқтирмай ўтказиш она тилимизга ҳурмат ва эътиборимизга жуда-жуда боғлиқдир.\n« Қадринг такомили рост бўлсин, тилим!..\nТадбиркорлик ривожи йўлида »


Абдылдаев: Қирғизистон ва Тожикистонда ГЭС қуриш Марказий Осиёга фойда\nҚирғизистон ва Тожикистонда ГЭС қуриш бўйича лойиҳаларнинг амалга оширилиши Марказий Осиё мамлакатларининг энергияга бўлган эҳтиёжини тўлиқ қондириши ва ҳудуднинг барқарор ривожланиши учун мақбул шарт-шароит яратиши мумкин. Бу тўғрисида Қирғизистон ташқи ишлар вазири Эрлан Абдылдаев БМТ Бош Ассамблеяси сессияси минбаридан туриб хабар қилди.\n«Бугунги кунда Марказий Осиё иқтисодий жиҳатдан соф электр энергиясига ўтиш борасида сезиларли салоҳиятга эга», - деб ишонч билдирди Абдылдаев. Унинг таъкидлашича, Марказий Осиё давлатлари шунингдек сув ва энергетика ресурсларини комплекс равишда ишлатиш моҳияти борасида ягона тушунчага эга бўлишлари лозим.\nЭкологияга тўхталиб ўтаркан, Абдылдаев глобал ҳароратнинг ошиб бориши фавқулодда вазиятларга, тоғ дарёларининг серсувлиги барқарор бўлмаслигига, ноёб тоғ экотизимларининг деградация бўлишига ва натижада салбий ижтимоий оқибатларга олиб келмоқда, деб қўшиб қўйди.\n«Башоратларга кўра, 2025 йилга келиб Қирғизистондаги музликларнинг умумий майдони 30-40 фоизга камаяди, - деди вазир ўз нутқида. Бу борада у етакчи давлатлар ҳамкорликдаги лойиҳаларнинг амалга оширилишининг тарафдори бўлиб чиқди».


Зайтун мойи — Dilkashradio.com\nАссалому алайкум меҳрибон ва мунис опа-сингиллар. Суҳбатларимиз бирида турли мойлар ва уларнинг инсон саломатлигига таъсири ҳақида умумий маълумот бериб ўтган эдик. Бугун эса мойлар ичида энг шифобахши ва зарарсизи бўлган зайтун мойи ҳақида суҳбатлашамиз. Чиндан ҳам зайтун мойи инсон организми осон ҳазм қиладиган ва тўлиқлигича танага фойда бўладиган мой ҳисобланади. Зайтун мойи шифобахшлик ҳусусияти билан бошқа барча мойларни йўлда қолдиради. Ҳар бир аёл гўзал ва мафтункор бўлишни ва албатта, ёшлик узоқ давом этишини истайди. Дарҳақиқат, аёлларнинг бу истагини амалга оширишда зайтун мойи ёрдам бера олади. Зайтун мойи универсал косметик восита бўлиб, қадимги Юнонистонда аёллар соч ва терини парвариш қилишда бу мойдан кенг фойдаланган.\nҲозирда эса бу мўъжизакор мойдан қошларини ўсма, кўзларини сурма безаб турган қизлар ҳам фойдаланишмоқда. Зайтун мойи тери қайишқоқлигини сақлаб, эластиклигини оширади, озиқлантириб, намлантиради. Унинг таркибида А, Е, В,Д,К витаминлари бўлиб, терига ижобий таъсир этади. Зайтун мойи айниқса, қуруқ ва сўлғин терилар учун жуда фойдалидир. У узоқ вақт намликни сақлаб турса-да, тери тешикчаларининг бекилиб қолишига йўл қўймайди, терининг янгиланишини тезлаштириб, ажинлардан сақлайди. Зайтун мойи кўпгина замонавий косметик воситалар таркибига киритилган. Бундай мойли косметик воситасини уй шароитида ҳам тайёрлаш мумкин. Бу мой терини тозалаш учун жуда қулай восита ҳисобланади. Ундан макияжни кетказиш учун ҳам фойдаланиш мумкин.\nБунинг учун зайтун мойини сув ҳаммомида бироз илитиб, пахта бўлагига шимдиринг ва юзингизни артинг. Юзи қуруқ аёллар зайтун мойи суртилгач, юзларини 20-30 дақиқадан сўнг ёки эрталаб ювишлари тавсия этилади. Зайтун мойи суртилгач 5-10 дақиқадан сўнг совуқ сув билан ювишлари лозим. Бу мой таъсирчан ва нозик терилар учун ҳам безарар воситадир. Масалан, кўз атрофидаги тери жуда нозик бўлиб, унга юз териси учун мўлжалланган кремларни суртиб бўлмайди. Лекин зайтун мойи ҳам юз, ҳам кўз атрофи, ҳам бўйин териси учун ҳам мос келади. Кўз атрофига илитилган зайтун мойини суртиб, бармоқ учлари билан оҳиста уқалаб қўйинг. Сўнг тахминан 30 дақиқача кўзларингизни юмиб ётинг. Ортиқча ёғни салфеткага шимдириш мумкин. Бу майинлаштирибгина қолмай, балки кўз атрофидаги майда ажинларни бартараф этишга ёрдам беради.\nЗайтун мойи билан бошни уқалаш сочларни жилокор қилиб, қалинлаштиради. Сочларни ювишдан олдин бармоқ учларини зайтун мойига ботириб, 10 дақиқа давомида бошни енгил уқаланг. Сўнг сочларни илиқ сувда чайиб, кейингина оддий шампун билан ювишингиз мумкин. Сочлар гуллаши ҳамда синишининг олдини олиш мақсадида ҳафтада бир марта зайтун ёғидан озиқлантирувчи компресс қилиш мумкин. Бунинг учун илитилган зайтун мойига сочларнинг учини 10-15 дақиқа ботириб туриб, сўнг уларни чайинг. Бу мойни салатлар билан бирга истеъмол қилиш ва ташқи томондан қўллаш аёл ҳуснига ҳусн қўшиб, унинг саломатлигига ижобий таъсир кўрсатади.


Ўзбекистонлик талабаларни хорижда ўқитишга 42 млрд сўм маблағ ажратилади\n09:16 / 03.08.2017\n2 август куни Халқаро Пресс-клубда “Олий таълим: ривожланиш йўлида” мавзусида сессия бўлиб ўтди. Унда Президент Шавкат Мирзиёевнинг "Истеъдод" жамғармаси фаолиятини ислоҳ қилишга доир имзолаган фармони юзасидан ҳам фикр алмашилди. Мазкур фармон мамлакат иқтисодиётни ўз вақтида юқори малакали ва рақобатбардош мутахассислар, педагог ва илмий кадрларни магистратура ва PhD йўналишлари бўйича хорижда тайёрлаш йўли билан таъминлашни назарда тутади.\nЎзбекистон Республикаси Президентининг чет элда стипендиатларнинг малака ошириши, стажировка ўташи ва таълим олишини ташкил этиш “Истеъдод” жамғармаси ижрочи директори Абдунаби Пардаевнинг сессияда маълум қилишича, жамғарма ташкил этилганидан буён ўтган 14 йил мобайнида у мазкур мақсадларга жами 12 млрд сўм ажратган. Эндиликда гап 42 млрд сўм ҳақида бормоқда.\nФото: Абдунаби Халикович Пардаев\n“Аввалги дастурларимизни амалга оширишда гап маблағга бориб тақалар эди. Яъни ҳомийларнинг эркин ажратмаларига. Бизнинг 12 йиллик фаолиятимиз мобайнида тахминан 12 млрд сўм талабаларни хорижда ўқитишга сарфланган бўлса, ҳозирги бир йиллик дастурни амалга ошириш учун 42 млрд сўм ажратиш ҳақида гап бормоқда”, - деди Абдунаби Пардаев.\nУнинг сўзларига кўра, бугунги кундаги вазифаларни бажариш учун мақсад аниқ қўйилаяпти: ким тайёрланади, қаерда тайёрланади, қайси дастур асосида тайёраланади, неча нафари неча йилда тайёрланади, каби саволлар ҳал этилгандан сўнг, таълим беришга киришилмоқда.\nБундан ташқари, “Умид” жамғармаси билан бўлган тажрибадаги каби хорижда таҳсил олиб келганлар Ўзбекистонга қайтганларидан кейин иш топиш муаммосига дуч келмасликлари учун улар ўқишга юборилмасдан олдин бу масала ҳал этилаяпти. Бунда хорижда ўқишга номзод ишлаб чиқариш бирлашмаси, корхона ёки фирма буюртмаси ва қайтиб келгач унда ишлаши борасидаги ваъдасига асосан ва чет элга ўқиш юборилади.\n“Ажратилаётган маблағлар магистратура ва PhD докторантура дастурлари бўйича таҳсил олишга ҳамда илмий ходимлар учун бир йиллик малака ошириш курсларига ажратилади. Бугунги кунда биз учун кадрлар масаласини ҳал этиш ижтимоий соҳани ривожлантиришда муҳим аҳамият касб этмоқда. Жамғарма эса, асосан, Молия вазирлиги ҳузуридаги Олий ўқув юртлари моддий-техник базасини ривожлантириш жамғармаси маблағлари ҳисобидан молиялаштирилади”, - дея изоҳ берди Пардаев.\nХПК Истеъдод жамғармаси


Еркин Қарақалпақстан Вести Каракалпакстана 17:33:11, 23.02.2020\n«ВАТАНПАРВАР» ШӨЛКЕМЛЕРИНДЕ ОҚЫТЫЎДЫҢ САПАСЫ ЖАҚСЫЛАНБАҚТА\nӨзбекистан Республикасы Қураллы Күшлериниң қорғаныў қүдиретин беккемлеўге көмеклесиў, жаслар ҳәм пуқараларды мийнетке ҳәм Ўатанды қорғаўға таярлаў, өз шөлкеми арқалы тийисли мәмлекетлик уйымлар, жәмийетлик, мәмлекетлик емес, коммерциялық емес шөлкемлер менен бирликте жасларды әскерий-ўатансүйиўшилик руўхында тәрбиялаў ислеринде Өзбекистан Қорғаныўға көмеклесиўши «Ватанпарвар» шөлкеминиң де қосып атырған үлеслери мол.\nСондай-ақ, мәмлекетимизде спорттың техникалық ҳәм әмелий түрлерин раўажландырыўда, автотранспорт қураллары айдаўшыларын ҳәм басқа да қәнигелерди таярлап бериўди шөлкемлестириў бағдарында бул шөлкем кең көлемли жумысларды алып бармақта.\nШөлкемниң Кегейли районлық кеңеси оқыў-спорт техника клубында 2016-жыл даўамында автотранспорт қуралларын басқарыў бойынша 350 оқыўшы оқытылып, белгиленген тәртипте оқыўды табыслы тамамлағаны туўралы гүўалыққа ийе болды. 2016-жыл даўамында спорттың жазғы биатлон, велосипед спорты, жас картингшилер ҳәм ҳаўа мылтығынан оқ атыў жарыслары болып өтти. Оларда жеңип шыққан спортшылар республика көлеминдеги жарысларға қатнасып, 2-3- орынларды ийеледи.\nАвтотранспорт қураллары айдаўшыларын таярлаўда жол ҳәрекети қәделери, автомобильлер дүзилиси, техника қәўипсизлиги, лаборатория, тәжирийбе шынығыўларын өткериў сыяқлы заманагөй оқытыў ханаларына ийемиз. Усы жерде ислеўши хызметкерлер шөлкем Орайлық Кеңесиниң орайлық оқытыў орайында билимин жетилистириў курсында оқып, тәжирийбе арттырып ҳәм оны оқытыў процесинде пайдаланбақта.\nӨзбекистан Республикасында ислеп шығарылған «Дамас», «Нексия», «Спарк» жеңил автомобильлери үйрениўшилер хызметинде. Сондай-ақ, дәслепки басқарыўды үйретиўши тренажёрлар ислеп тур. Ҳәзирги ўақытта жүк автомобилин алыў алдындамыз. Автотранспорт қураллары айдаўшыларын таярлаўда заманагөй типте қурып питкерилген, барлық қолайлылықлар жаратылған «Автодром» майданшасы қурылып, пайдаланыўға тапсырылды.\nБулардың бәри ғәрезсизлигимиздиң шарапаты менен иске аспақта. Материаллық-техникалық базамыздың беккемлениўи сапалы қәнигелер таярлаў гиреўи.\n«Ватанпарвар» шөлкеми Кегейли районлық кеңеси ОСТК баслығы.\nСҮЎРЕТЛЕРДЕ: шөлкем жумысларынан көринислер.\nСәне: 16.09.2016 10:21:09\n513 мәрте оқылды


Мозори Шариф чеккасида оҳак фабрикасида ишлаётган афғонистонлик, 2018 йил, 20 июн. [Фаршод Усян/AFP]\nПАРИЖ – Бугунги кунда Толибон триллион долларлик қазилма бойликлар захирасининг калитларига эгалик қилмоқда – уларнинг айримлари дунёнинг қайта тикланадиган энергия манбаларига ўтишини таъминлай олса-да, гуруҳ билан бизнес юритишга жуда кам давлатлар қизиқиш билдирмоқда.\nҲокимиятдан ағдарилганидан 20 йил ўтиб, яна иқтидорга келган Толибон молиявий ёрдамга муҳтож бўлиб турибди, зеро йирик халқаро ёрдам ташкилотлари Афғонистонни қўллаб-қувватлашни тўхтатган.\n24 августда Жаҳон банки мамлакатга ёрдамни тўхтатгани ҳақида эълон қилди.\nУрушлар ва қолоқ инфратузилма сабаб Афғонистон узоқ вақт ўзидаги улкан конларни ўзлаштира олмаган.\nБағлон вилоятининг Қора Зағон қишлоғи яқинидаги корхонада меҳнат қилаётган афғонистонлик кончилар, 2013 йилнинг 6 майи. [Шоҳ Марай/AFP]\nАҚШ Геология хизматининг (USGS) январ ойидаги ҳисоботига кўра, мамлакат қазилма бойликлари бокситлар, мис, темир рудаси, литий ва ноёб тупроқ элементларини ўз ичига олади.\nЮқори кучланиш кабелларини ишлаб чиқаришда ишлатиладиган мис бу йил харидоргир маҳсулотга айланиши натижасида унинг бир тоннаси 10 минг доллардан ошган.\nХалқаро энергетика агентлиги маълумотларига кўра, электромобиллар аккумуляторлари, шамол электростанциялари ва қуёш панеллари ишлаб чиқаришда муҳим элемент ҳисобланувчи литийга бўлган дунёдаги талаб 2040 йилга қадар ҳозиргидан 40 баробар ошиши кутилмоқда.\n«Нодир металлар учун уруш» китобининг муаллифи Гийом Питронга кўра, Афғонистонда шу кунгача қазиб олинмаган улкан литий захиралари мавжуд.\nАҚШ Геология хизмати (USGS) мамлакатнинг қазиб олинмаган табиий бойликларини 1 триллион долларга баҳолаган, бироқ Афғонистон расмийларига кўра, бу рақам уч баробар кўпроқ.\nАфғонистон ноёб тупроқ элементларини ўзлаштиришга қийналган бўлса-да, зумрад ва ёқут каби қимматбаҳо тошлар, шунингдек, ярим қимматбаҳо турмалин ва лазуритни қазиб олишда муваффақият қозонди, лекин бу бизнес Покистонга ноқонуний контрабанда туфайли оқсамоқда.\nШунингдек, мамлакатда талк, мармар, кўмир ва темир қазиб олинади.\nХитой даромадни ўз принципларидан устун қўймоқда\nТолибоннинг ҳокимият тепасига келгани хорижий инвесторларни чўчитаётган бўлса-да, Хитой у билан бизнес қилишга тайёр мамлакат бўлиб турибди.\n15 август куни Толибон Кобулни эгаллаши ортидан Пекин Афғонистон билан «дўстона ва ҳамкорлик» алоқаларини ўрнатишга тайёр эканлиги ҳақида баёнот берди.\n2007 йилда давлатга қарашли Хитой металлургия гуруҳи корпорацияси (MCC Group) «Мис ойнак» конини 30 йилга ижарага олиш ва 11,5 миллион тонна мис хомашёсини қазиб олиш ҳуқуқини қўлга киритган эди.\nАммо, дунёдаги иккинчи энг катта мис кони лойиҳаси «хавфсизликка оид муаммолар туфайли қайта иш бошламаган», деб ёзади Хитойнинг Global Times давлат нашрига.\nGlobal Times нашрининг MCC Group корпорациясига таяниб ёзишича, «вазиятнинг барқарорлашуви ҳамда халқаро ҳамжамият, жумладан Хитой ҳукуматининг Толибон режимини тан олиши ортидан идора фаолияти қайта тикланиши мумкин».\nХитой етакчилари Толибонлар ҳукуматни қўлга олганидан «хурсанд бўлмаса-да, улар принципларнинг прагматизм йўлида туришига йўл қўймайди», деб ёзган Вашингтондаги Brookings таҳлилий марказининг катта илмий ходими Райан Хасс ўз блогида.\n«Пекиннинг Мис Ойнак конига йирик сармоя киритишга шошилмаётгани унинг инвестицияларнинг қопланишида сабрли эканлигини англатади», деб ёзган у.\nХитой «ўз бизнес келишувларида демократик тамойилларни шарт қилиб қўймайди», дейди француз ёзувчиси Питрон.\nАфғонистоннинг Элдорадога айланишига ишониш қийин, деб огоҳлантирди у.\n«Бунинг учун жуда барқарор сиёсий муҳит зарур», деди Питрон.\nМинерал конларни ўзлаштириш ва қазилма ишларини олиб бориш учун 20 йил муддат керак бўлиши мумкин, дейд у.\n«Барқарор сиёсий ва қонуний тизим бўлмас экан, ҳеч қандай компания инвестиция киритишни истамайди», дейди у.


Жонсон барча давлатларни Шимолий Кореянинг ядровий дастурига қарши бирлашишга чақирди » Новости Узбекистана сегодня: nuz.uz\nНовости Узбекистана → Жахонда → Жонсон барча давлатларни Шимолий Кореянинг ядровий дастурига қарши бирлашишга чақирди\n15-01-2018 09:25 0 471 Рейтинг1 Чоп этиш\nЖонсон барча давлатларни Шимолий Кореянинг ядровий дастурига қарши бирлашишга чақирди\nБуюк Британия ташқи ишлар вазири Борис Жонсон дунё ҳамжамиятини Шимолий Кореянинг ядровий дастурига “ёндашувда якдил бўлишга” чақирди. Бу ҳақда Evening Standard нашри маълум қилди деб хабар берди kun.uz\n“Шимолий Кореянинг ядровий қурол яратиш бўйича ноқонуний дастури минтақавий ва халқаро барқарорликка таҳдиддир. Халқаро ҳамжамият бу масалада якдил бўлиши керак”, деб айтган Жонсон.\nУнинг таъкидлашича, Шимолий Кореяга нисбатан санкциялар “таъсир қилмоқда, бироқ дипломатик босимни сақлаб қолиш лозим”.\nНашрнинг маълум қилишича, Жонсоннинг баёноти Канададаги саммит арафасида билдирилди.\nСаммитда Шимолий Корея атрофидаги вазият муҳокама қилинади.


Qalampir.uz - Гўзаллик талаб қилган қурбонлик\n14:12, 06.01.2018 Саломатлик\nБуни Уэльснинг Рексем шаҳарчасида яшовчи Салли Робертс ўз танасида синаб кўрди.\nГўзаллик қурбонлик талаб қилади, дейилади. Буни Уэльснинг Рексем шаҳарчасида яшовчи Салли Робертс ўз танасида синаб кўрди. У ўзининг лабларини шишириш учун жарроҳлик амалиётини бажартирганидан кейин, унинг лаби шунчалик шишиб кетдики, у ҳатто овқат ҳам еб-ичолмай қолди, деб хабар беради Mirror нашри.\nРобертс бу билан косметик жарроҳликка қарши чиқмаган, балки турли таҳлиллардан ўтишни тавсия қилган. Бундай жарроҳлик амалиёти ўзига ярашган машҳурлар ҳам бор. Шулардан бири Кайли Женнердир.\nДунёнинг энг хунук “гўзал” актрисалари\n16:10, 17.07.2017 19 057\nЖулия Робертс аёлларни косметик воситалардан воз кечишга чақирди\n21:37, 29.06.2017 5 974\nКриштиану Роналдунинг сўнгги 372 куни қандай ўтганини биласизми?\n21:37, 04.06.2017 4 830\n16:25, 17.05.2017 3 237\nЖулия Робертс дунёнинг энг гўзал аёли бўлди\n09:10, 20.04.2017 6 848


02.04.2018 11:08 0 21659\nКеча, 1 апрел куни Туркия президенти Ражаб Эрдўғон Исроилни террор сиёсатини юритаётган давлат дея айблаб чиқди. Бу ҳақда «РИА Новости» хабар бермоқда.\nМаълумки, 30 мартдан бошлаб Ғазо секторида Исроилга қарши «Буюк қайтариш марши» бошланди ва дастлабки куннинг ўзидаёқ 17 нафар фаластинлик ҳалок бўлди. Исроилликлар минглаб намойишчиларга қарши ўқотар қуроллардан фойдаланмоқда.\nТуркия ташқи ишлар вазирлиги Исроилдан тезда тинч намойишчиларга қарши куч ишлатишни бас қилишни талаб қилган. Аммо Исроил бош вазири Бинямин Нетаняху Туркиянинг айбловларини рад этди ва «унга маънавиятдан маъруза ўқиш шарт эмаслигини, Туркия армиясининг ўзи йиллар давомида оддий фуқароларни ўққа тутиб келгани»ни таъкидлади.\n«Нетаняху жуда бемаъни баёнот билан чиқди. Туркия терроризмга қарши қатъият билан курашаётган бир пайтда Исроил террор сиёсатини юритмоқда», — деган Эрдўғон.\nХориж 15/05, 19:37\nҲодиса 29/03, 19:13\nИсроил аэропортида икки самолёт тўқнашиб кетди (видео)


Газ, пенсия, банк тизими ва бошқалар ҳақда\n29 май 2022, Тошкент вақти: 01:15\nОзодлик билан боғланиш учун +420 602 612 713 рақамига sms йўлланг ëхуд шу рақамга бир марта қўнғироқ қилинг - биз ўзимиз сиз билан боғланамиз.\n“Эркин микрофон” рукни ташкил этилганидан буён Озодлик таҳририятига ўзбекистонликлардан пайдар-пай телефон қўнғироқлари бўлиб турибди, смс хабарлар тушиб турибди.\nОлтиариқлик тингловчи туманнинг бир неча қишлоғида сўнгги бир йил ичида табиий газ бўлмаганидан нолиди. Гарчи табиий газ берилмаётган бўлса-да, “Олтиариқгаз” уюшмаси бу қишлоқларнинг аҳолисидан газ учун тўловларни ойма-ой, баъзан, эса олдиндан йиғиб олмоқда.\n- Олтиариқ туманидан телефон қилаяпман. Туман марказидан 15 километр узоқда жойлашган Файзиобод¸ Зилха¸ Оқбўра деган қишлоқларимиз бор. Ўша ерларга газ етиб келмаяпти. Қишда печкага ўтин ëқиб чиқдик. Ҳозир ҳам йўқ газ. Ўчоққа қозон қўйиб, овқат қилаяпмиз¸ қумғон қўйиб, чой қайнатаяпмиз.\n“Маҳалладаги хўжаликлардан 20 мингдан пул йиғсангизлар¸ газни ëқиб берамиз”, дейишган эди. Пулни йиғиб олиб кетишди¸ лекин натижа бўлмади.\nБизда почтальон пенсионерларнинг пенсиясини эшикма-эшикма кириб бериб юради. Газчилар¸ солиқдагилар почтальон билан бирга юриб¸ пенсиясини олиши билан “олдиндан тўлаб қўйиш керак, пулини тўлайсан” деб мажбурлашаяпти. “Газ йўқ-ку” деса¸ “бўлади, яқинда ëқилади”, дейди. Газ бир бор¸ бир йўқ. Бир келади¸ бир қўққисдан йўқ бўлиб қолади. Айниқса¸ овқат пиширадиган пайтда умуман бўлмайди¸ дейди олтиариқлик тингловчи.\nРоссияда ишлаб юрган хоразмлик тингловчи эса Озодликни мусофирлик бошга тушганидан сўнг мунтазам тинглай бошлаганини айтди. У дастурларимиз орқали қўшиқлар бериб борилишини илтимос қилди.\n- Менинг айтмоқчи бўлганим¸ ўзбекча қўшиқ берсангизлар дейман. Эшитиб ўтирамиз. Орқасидан битта қўшиқ берсангизлар яхши-да. Бу одамнинг руҳини кўтаради. Ўзбекистондан янгилик эшитиб турсангиз¸ яхши.\nБошқаларни билмадим-ку¸ шахсан менга долларнинг курси қизиқ. Бозорда неча пул¸ давлат курси неча пул бўлаëтганини айтиб турсангизлар¸ илтимос¸ дейди Россияда меҳнат қилаëтган хоразмлик тингловчимиз.\nТошкент вилоятидан сим қоққан пенсионер пенсия пулини аввалгидек, эшик қоқиб келадиган почтачидан эмас, балки банк орқали олиш тизими жорий этилганини айтиб, бундан норозилигини билдирди.\n- 1 июлдан бошлаб пенсионерларга нафақа пулларини бериш мажбурий тарзда банкларга ўтказилган. Банкка ўтказилгандан кейин бир-икки ой қандай ҳолатда берса¸ беради. Кейинчалик чек ëки пластик қилиб¸ бизнинг аҳволимизни яна ҳам ëмонлаштиради¸ шекилли.\nБиз банк бошлиқлари билан ҳам учрашдик. “Қани¸ ўша чиққан қарорни кўрсатинг - нима бор?” десак¸ ҳеч қайсиси бизга кўрсата олмайди. Ëки “вақтинча синаб кўрилаëтган нарса”, деб айтади. Ҳамма норози-да энди.\nБанкдан одамлар пул олади¸ бошқа нафақалар бор. "Пул йўқ"¸ деб икки-уч ой сарсон қилади. Мажбур қилиб чек беради¸ пластик карточка беради. Банк тизими расво тизим. Буни бутун республикада ҳамма билади¸ дейди Тошкент вилоятидан сим қоққан пенсионер.\nФарғона вилоятининг Бувайда туманидан телефон қилган деҳқон-фермер 2008 йилги ҳосилининг пули туман раҳбарияти томонидан ўзлаштириб юборилганидан норози бўлди. Унинг бу ҳақдаги республика ҳуқуқ-тартибот идораларига мурожаатлари эса жавобсиз қолмоқда.\n- 2008 йили мен деҳқончилик қилиб¸ беш гектарга буғдой экдим. 11 тонна 800 килограмм буғдой топширдим. Бир миллион 631 минг 292 сўм 77 тийин пулимни булар ëзиб, еб юбориб¸ мени “қарзсан”, деб бермаяпти. Буни прокурор ҳам билади¸ МХХ ҳам билади. Мана қўлимда ҳужжатларим бор. Олий хўжалик судига икки марта бердим. Ҳаммаси порахўр бўлгандан кейин тегишли қарор чиқарадиган¸ бир нарса ижро қиладиган ҳокимиятнинг ўзи қолмади. Нима қилишни билмай ўтирибман. Ҳеч ким дардимни эшитмаяпти¸ дейди бувайдалик деҳқон-фермер.\nАйни пайтда Озодликка SMS орқали йўлланган фикр-мулоҳазалар ҳам келмоқда.\nТингловчилар Озодлик эшиттиришлари ва айни пайтда Ўзбекистонда ҳамда хорижда бўлаётган воқеа-ҳодисаларга муносабат билдирганлар.\nМана уларнинг айримлари:\n“Салом Озодлик канали. Мен сизларни интернет орқали танийман! Илтимосим — президент И.А.Каримовга банкда кредит беришни такомиллаштиришни, янги тузилаётган микрофирмаларга кредит беришни енгиллатишни етказишингизни сўрайман. Президент реал ҳаётдан хабардор эмас. У кишининг реал ҳаётда бўлаётган қонунбузарликлардан хабари йўқ. Сизлар етказинглар, илтимос!”\n“Салом, институтда контракт пули йилда 3 марта оширилади. Ҳозир 1 миллион 800 мингга чиқди. Шу ҳақдаям гапиринглар, илтимос”.\nШу ўринда эслатиб ўтмоқчимиз, Олий ўқув юртларга контракт тўлов масаласида Озодлик тўлқинларида кўп бор гапирганмиз. Абитуриент, талаба, уларнинг яқинлари ва ўқитувчилар ўз фикр-мулоҳазаларини кўп бор билдирган.\nАммо бу йилги қабул давом этаётган ва кириш имтиҳонлари яқинлаётган шу кунларда айни мавзуга, албатта, яна қайтамиз.\n“Салом, мен Андижон воқеаларидан кейин Швейцариядаман. Куни кеча бир бир одам сизларни танқид қилгани ва президент Каримовга доим овоз бергани ҳақида ўқидим. "Ўзбекистон халқи очми-тўқми - тинч-ку", депти. Биринчидан, тўқдан оч одам (назари очлар) кўп. Иккинчидан, нимани тинчлик деяпти у киши? Чет элларда мардикор бўлиб, яқинларини соғиниб-соғинтириб, ўша юртларнинг ёмон одамлари ва органлари тазйиқларига учраб юрганлар кўп. Иш йўқлигидан ёшлар жиноятга қўл уриб, умрини турмада ўтказиши, сал бўлса-да, бой одамларнинг мулкига, жонига тажовуз қилиши кўпайиб кетган. Амалдорларнинг одамлар ҳақ-ҳуқуқини топташи кўпайган. Ҳақиқатни гапирадиганларни қамаш, ҳаққини сўраганни қирғин қилиш кўпайган. Айтай десам гап кўп, шу ҳаётни тинч, деб бўларканми? Эркин, тўқ, тинч ҳаёт қанақа бўлишини мен шу ерга келиб кўрдим. Бу ернинг ва бизнинг одамлар ўртасида фарқ жуда катта”, деб ёзибди бизга Швейцариядан SMS йўллаган тингловчи.\nАзиз муштарий, агар истагингиз бўлса, атрофингизда бўлаётган ва сизни бефарқ қолдирмаётган воқеа-ҳодисалар ҳақида ҳам бизга хабар берсангиз, Ўзбекистонда бўлаётган жараёнларни ўз вақтида, холис ёритишимизда биз билан ҳамкорлик қилсангиз, беҳад мамнун бўлар эдик.\nХабарларингиз ҳамда қўнғироқларингизни кутиб қоламиз - +420 602 612 713.


ИЖТИМОИЙ КЎМАККА ЭҲТИЁЖМАНД - Ўзбекистон овози газетаси\nИЖТИМОИЙ КЎМАККА ЭҲТИЁЖМАНД\nкишилар ҳаёти фаровонлиги учун курашишни янги босқичга олиб чиқиш бугуннинг энг муҳим талабларидан биридир\n«Партия ўз электорати манфаатини ҳимоя қилишга ёндашувни чуқурлаштириши керак!»\nЎзХДП Марказий Кенгаши ва Олий Мажлис Қонунчилик палатасидаги фракцияси ҳамкорликда Бухоро вилоятида ўтказган семинарда фаоллар шу фикрни қатъият билан таъкидлашди.\nТадбирда партия олдида турган бугунги устувор вазифалар ва уларни амалга оширишда депутатлик гуруҳлари ҳамда партия ташкилотларининг фаолиятини кучайтириш масалалари муҳокама қилинди. Бунда давлатимиз раҳбарининг Бош қомусимиз қабул қилинганлигининг 21 йиллигига бағишланган тантанали маросимдаги ҳамда Вазирлар Маҳкамасининг мажлисидаги маърузаларида билдирилган фикрлар, юртимизнинг бугунги куни ҳамда эртанги тараққиёти билан боғлиқ таҳлиллар, илгари сурилган ғояларга алоҳида эътибор қаратилди.\n— Мамлакатни ижтимоий-иқтисодий ривожлантиришнинг асосий тамойилларидан бири айнан кучли ижтимоий сиёсат юритиш ҳисобланади, — деди ЎзХДП Марказий Кенгаши раиси ўринбосари Шарбат Абдуллаева. — Кейинги йилларда давлатимиз бюджетининг 60 фоизга яқини айнан ижтимоий соҳага йўналтирилаётгани бу тамойил ҳаётда ўз ифодасини топаётганидан далолатдир.\nБизнинг партиямиз бош ғояси ҳам аҳолининг давлат ҳамда жамият томонидан моддий ва маънавий қўллаб-қувватланишига муҳтож қатламининг ижтимоий ёрдамга эҳтиёж сезмай яшаши учун зарур шарт-шароит яратилишига эришишдир. Тадқиқотлар мамлакатимизда одамларнинг яшаш тарзи, фаровонлиги юксалиб бораётганини кўрсатяпти. Лекин бу ижтимоий ҳимоя масалалари ўз аҳамиятини йўқотяпти, дегани эмас. Бугунги кун биздан бу масалага янгича ёндашувни талаб этяпти. Мисол учун, кўпгина халқаро экспертлар жаҳон тажрибасида аҳолини ижтимоий ҳимоя қилиш, янги иш ўринлари яратиш ғояларини илгари сураётган сиёсий партияларнинг нуфузи кундан-кунга ошиб бораётганини таъкидлашмоқда. Демак, ижтимоий ислоҳотлар янги босқичга кўтарилгани сари биз ҳам ўз ёндашувимиз, муносабатимизни янгилаб, бу соҳани янада ривожлантиришга қаратилган янги-янги ғояларни илгари суришимиз керак.\nМасалан, янги, юқори ҳақ тўланадиган ва барқарор иш ўринлари ташкил этиш, ҳудудларга инвестициялар олиб кириш, оилавий тадбиркорликни оммавий тарзда ривожлантириш борасида тизимли иш олиб бориш лозим. Афсуски, айрим ҳудудларда имконият бўлса-да, ундан самарали фойдаланилмаяпти. Депутатлик гуруҳларимиз ана шундай масалаларни сессияларда чуқур муҳокама қилишга эришса, ўйлайманки, бундан аввало партиямиз электорати манфаат кўради.\n— Сиёсий партиялар олдига замоннинг ўзи қўяётган юксак талаблар, биринчи навбатда, депутатлар зиммасига катта масъулият юклайди, — деди Олий Мажлис Қонунчилик палатаси депутати, ЎзХДП фракцияси аъзоси Комил Очилов. — Чунки, партия ўз дастурларини айнан депутатлар воситасида амалга оширади. Шундай экан турли даражадаги депутатларимиз ваколатларидан электоратимиз манфаати йўлида фойдаланишни янги босқичга кўтаришимиз керак.\nОчиғини тан олиш керак, бугун биз қонунларда мустаҳкамланган ҳуқуқларимиздан етарли фойдаланмаяпмиз. Бизга овоз берган, қўллаб-қувватлаган кишилар эса улар манфаатларини ҳимоялаш учун керак бўлса ҳар куни курашишимизни истайди.\nБиз бугун зиммасига турли даражадаги вазифалар юклатилган ижро ҳокимияти идоралари раҳбарларининг ўз ишига масъулиятини ошириш йўлида жиддий чораларни кўришимиз керак. Чунки, ислоҳотларнинг муваффақияти, аввало, уларнинг масъулиятига боғлиқ. Шундай ташаббусларни кўтариб чиқайликки, бунинг натижасида вакиллик ҳокимияти ислоҳотларни ҳаракатга келтириш, ижтимоий самарадорлигини таъминлаш бўйича таъсирчан кучга айлансин. Айниқса, ижтимоий соҳа раҳбарлари вакиллик ҳокимияти олдида ҳисоб беришини чуқур ҳис қилсин ва шунга яраша ҳаракатга тушсин.\n— Айни кунда халқ депутатлари Бухоро вилоят, туман ва шаҳар Кенгашларида ЎзХДПнинг 123 нафар депутати фаолият олиб бормоқда, — деди ЎзХДП Бухоро вилоят Кенгаши раиси, халқ депутатлари вилоят Кенгашидаги партия гуруҳи раҳбари Саида Жўраева. — Улар партия Ҳаракат дастурида белгиланган вазифаларни амалга ошириш, ҳудудларни ижтимоий-иқтисодий ривожлантириш масалаларига алоҳида эътибор қаратяпти. Ўтган йили 15 та масала партия гуруҳлари йиғилишларида кўриб чиқилган бўлса, 3 та масала доимий комиссиялар, 12 та масала сессияларда муҳокама этилди. Уларнинг аксарияти оилавий тадбиркорлик, касаначилик, уй меҳнати ва ҳунармандчиликни ривожлантириш орқали янги иш ўринлари барпо этиш билан боғлиқ. Биз тегишли масала юзасидан дахлдор ташкилот, корхона раҳбарлари, ижро ҳокимияти вакилларининг ҳам фикрларини тинглаяпмиз. Шунингдек, сессияларда мансабдор шахсларнинг ахборот ва ҳисоботларини эшитиш амалиёти йўлга қўйилди.\nАммо ҳуқуқ ҳамда ваколатларимиз етарли бўлса-да, ундан самарали фойдалана олмаяпмиз. Масалан айрим туманларда иқтисодиётга тўғридан-тўғри хорижий инвестицияларни жалб этиш борасида амалий иш қилинмади, хизмат кўрсатиш ва сервис соҳалари ҳам суст ривожланмоқда. Депутатлик гуруҳларимиз эса бу борада етарли даражада таъсир чораларини кўрмаяпти. Биз қанча сусткашликка йўл қўйсак, ҳудудларнинг тараққиёти шунча орқада қолади.\n— Одамнинг ҳаёти, оиласи фаровонлиги қай даражада бўлиши у қандай иш билан бандлигига чамбарчас боғлиқ, —деди Когон саноат ва транспорт касб-ҳунар коллежи директори, халқ депутатлари Бухоро шаҳар Кенгашидаги ЎзХДП гуруҳи аъзоси Асрор Ҳайитов.\n— Вилоятимизда бир пайтлар мактабларнинг 10-11 синфларини битириб, олий ўқув юртларига кира олмаган, қўлида бирор касби, ҳунари бўлмаган ва шунинг оқибатида ўзлари хоҳлагандек ишга жойлаша олмаётган кишилар бор. Уларга амалий кўмак бериш учун коллежларда шартнома асосида касб-ҳунарга ўқитишни йўлга қўйиш керак, деб ўйлайман.\n— Кўп ҳолларда ҳудудимиздаги мавжуд муаммолар ўрганилиб, улар сессияларга киритилса-да, айрим мутасадди корхона ва ташкилотлар раҳбарларининг эътиборсизлиги туфайли уларнинг ижроси вақтида таъминланмаяпти, — деди халқ депутатлари Когон туман Кенгашидаги ЎзХДП гуруҳи аъзоси Фазолат Сафарова. — Шунинг учун биз тегишли масалаларни сессия кун тартибига киритиш билан чекланмасдан, қабул қилинган қарорлар ижроси устидан назоратни кучайтиришимиз, муаммо ўз вақтида ҳал этилишига жиддий таъсир кўрсатишимиз зарур.\nҲозирда депутатлик гуруҳимиз «Когон-Қизилтепа» автомагистралини тўлиқ таъмирлаш ҳамда «Когон», «Хўжа Якшаба», «Сиёзипоён» қишлоқ фуқаролар йиғинлари ҳудудида истиқомат қиладиган аҳолини тоза ичимлик суви билан таъминлашни яхшилаш масаласи бўйича иш олиб боряпти. Биз бу масалалар ҳал этилмагунга қадар ишни тўхтатмасликка келишиб олганмиз. Шунда фаолиятимизда аниқ натижа бўлади.\nСеминарда яна кўплаб масалалар ўртага ташланди, электорат манфаатини ҳимоялаш бўйича турли йўналишда олиб борилаётган ишларни такомиллаштириш юзасидан таклифлар билдирилди. Уларнинг барчаси ҳисобга олиниб, партия ташкилотлари ҳамда депутатлик гуруҳларининг фаолиятини такомиллаштиришга қаратилган режалар белгилаб олинди.


PressReader - Biznes Daily Birzha (Exchange): 2017-11-09 - Гўзал Исматова Осиё чемпиони\nГўзал Исматова Осиё чемпиони\nBiznes Daily Birzha (Exchange) - 2017-11-09 - СПОРТ -\nВьетнамда қизлар ўртасида бокс бўйича Осиё чемпионатида +81кг вазн тоифасида иштирок этган боксчимиз Гўзал Исматова финал баҳсида мезбон мамлакат вакиласи Ти Оан Нхи Транга қарши рингга кўтарилди.\nБоксчимиз рақибасини 5:0 ҳисобида мағлубиятга учратиб, Осиё чемпионатининг олтин медалини қўлга киритди.\nМазкур турнирнинг ярим финал жангларида уч нафар боксчимиз иштирок этганди. Улардан фақат +81 кг вазнда беллашаётган Гўзал Исматовагина ғалаба қозониб, финалда йўл олганди.\nГўзал ярим финалда ҳиндистонлик Сима Пуниани мағлубиятга учратишнинг уддасидан чиққанди. -57 кг вазн тоифасида Ёдгорой Мирзаева ва -81 кг вазнда рингга кўтарилган Эъзозахон Мелиева турнирнинг бронза медалига сазовор бўлганди.


Йўллар ҳақида икки оғиз сўз ёҳуд Жиззахдаги муаммоларни ким ҳал қилади? | O'zLiDeP\nЙўллар ҳақида икки оғиз сўз ёҳуд Жиззахдаги муаммоларни ким ҳал қилади?\nЖиззах шаҳри “Амир Темур” маҳалласи “Асаларичилик” кўчасида яшовчи Ш.Холбоевдан O‘zLiDeP Жиззах вилоят Кенгаши раиси, халқ депутатлари вилоят Кенгашидаги партия депутатлик гуруҳи раҳбари Эркин Холматов номига мурожаат келиб тушди.\n“Куз-қиш мавсумида маҳалла йўллари ўтиб бўлмас даражага келиб қолади, чунки асфальт қилинмаган. Ёзда эса одамлар чанг-тўзон остида қолади. Қор-ёмғир ёғганида болалар мактабга боришда жуда қийналади, йўлда лойга йиқилиб, мактабга бормасдан уйига қайтиб кетган ҳолатлар ҳам бўлган”, – дейилади ушбу мурожаатда.\nМаълум қилинишича, фуқаролар бу масалада тегишли ташкилотларга мурожаат қилган. Аммо бундан ҳеч қанақа ижобий натижа бўлмаган. Аҳолининг айтишича, илгари йўлларнинг ҳолати бироз яхшироқ бўлган. Лекин ўтган йили аҳолини тоза ичимлик суви билан таъминлаш мақсадида “Сувоқова” ДУК томонидан йўллар ковланиб, сув қувурлари ўтказилгани туфайли шу аҳволга келиб қолган.\n“Кўчамизда қарийб 200 га яқин киши истиқомат қилади. Йўлларнинг ёмонлиги туфайли кўчамизга такси ҳам кирмайди. Манзилни эшитган такси ҳайдовчиси рад қилади ёки кўпроқ йўлкира сўрайди. Тўғрида, бундай расво йўлларда ким ҳам транспорт воситасини бошқаришни истайди?! Чунки, ҳайдовчи лойга ботиб қоладиган бўлса, чиқиб кетолмасликдан қўрқади-да”, – дейди маҳаллий аҳоли вакилларидан бири.\nШ.Холбоевнинг таъкидлашича, фуқаролар ушбу масала бўйича не-не умидлар билан шаҳар ҳокимлиги, вилоят йўлсозларига мурожаат қилишган. Натижа бўлмагач, O‘zLiDeP ҳудудий ташкилотидан кўмак сўрашган. Шундан сўнг, партия вилоят Кенгаши раиси Э.Холматов бу муаммо бўйича 01-30/356-сонли хат билан Жиззах вилояти ҳокими ўринбосари А.Рахмонқуловга мурожаат қилган. Вилоят ҳокимлиги эса ушбу мурожаат Жиззах шаҳар ҳокимлиги томонидан ўрганиб чиқилгани, ўрганиш натижасида шаҳар ҳокимлигининг тегишли ахборотига асосан, шаҳарнинг марказий ва ички йўлларини таъмирлаш ишлари Ободонлаштириш бошқармаси билан келишилган ҳолда 2017-2021 йиллар Йўл ишлари “Истиқболли Манзилли” дастурига киритилгани тўғрисида 03-3672-сонли жавоб хати юборган.\nУмид қиламизки, ушбу мурожаат тегишли ваколатли органлар назаридан четда қолмайди ва фуқароларнинг мурожаати ижобий ҳал этилади. Энг муҳими, “Амир Темур” маҳалласи аҳолисининг муаммолари оғиз ва қоғозда эмас, балки амалиётда ҳам ўз ечимини топади.


Нур-Султонда фаоллар сиёсий махбуслар озод қилинишини сўрамоқда (видео)\nБир неча киши 7 август куни Бирлашган Миллатлар Ташкилотининг Нур-Султондаги ваколатхонаси биносига келиб панжара ортидаги одамлар озод қилинишини талаб қилдилар. Ҳуқуқ ҳимоячилари уларни сиёсий махбус сифатида кўришади.\nУлар 20 дақиқага яқин ўнлаб маҳкумларнинг ва терговга тушган шахсларнинг суратларини, ҳамда "Сиёсий махбусларга озодлик!", деган сўзлар ёзилган баннерни кўтариб олиб олган ҳолда бино олдида турдилар.\n— Биз долзарб муаммони кўтариб чиқамиз — бу сиёсий сабаблар билан қозоғистонликларни ушлаб туришдир. Ҳукуматимиз, раҳбариятимиз, судлар, ИИВ ходимлари бизнинг гаплармизга қулоқ солмаётганига ишонч ҳосил қилгач, биз БМТ деворлари олдига келишга қарор қилдик, токи ғарбнинг кўплаб ташкилотлари Қозоғистондаги муоммаларни билсин, бизда қандай демократия хукм сураётганидан хабардор бўлсин, — дейди акция иштирокчиларидан бири.\nТўпланганлар : «Бостандық!» («Озодлик!») дея бақиришди. Улар коррупция иши бўйича ҳукмдан сўнг 10 йилдан бери қамоқда ўтирган «Казатомпром» миллий компанияси собиқ раҳбари Мухтар Джакишев; 2006 йилги Олмаота яқинидаги Шанирақ ходисаларидан сўнг (ўшанда одамлар "ноқонуний" қурилган уйларни бузиш борасида қарор чиқарган хукуматга қарши чиққан эди) ҳукм қилинган Арон Атабек; 2016 йил Отирауда ҳукуматнинг ер ислоҳотларига қарши бўлиб ўтган митинг иштирокчиси отираулик фаол Макс Бокаев; "терроризм тарғиботи" ва "нифоқ қўзғаш" ишининг фигурантлари Алмат Жумагулов ва Кенжебек Абишев ва бошқаларнинг озод қилинишини талаб қилдилар. Акция иштирокчилари турли шаҳарларда терговда бўлган ва СИЗОга жойлаштирилган одамлар ҳақида ҳам гапиришди. Бу одамлар Қозоғистон суди томонидан фаолияти тақиқланган ва экстремистик ташкилот дея тан олинган «Қозоғистон демократик танлови» (ДВК, 2009 йилдан бери хорижда яшайдиган собиқ банкир ва ҳукумат танқидчиси Мухтар Аблязов томонидан тузилган) аъзоликда айбланишади — улар олмаоталик кўп болали она Оксана Шевчук, ёлғиз оналар Жазира Демеуова ва Гульзипа Джаукеровалар, пойтахтлик Серик Жахин, Гульмира Халыкова, шунингдек Акмарал Керимбаевалардир. Шунингдек рўйхатга олинмаган «Атажұрт еріктілері» (Шинжонда этник камчиликлар таъқиб қилиниши билан боғлиқ муаммони кўтариб чиқади) ташкилотининг етакчиси "нифоқ қўзғаш"да айбланаётган Серикжон Билашга нисбатан очилган жиноий иш тўхтатилишини хам кўтариб чиқдилар.\nСўнгги ҳафталарда Қозоғистонда сиёсий маҳбуслар қўллаб-қувватланган бир нечта тинч митинглар ва якка пикетлар бўлиб ўтди. Бу акцияларда аввалги ойлар ва йилларда бўлгани каби ҳибсга олишлар ва уларнинг иштирокчиларини маъмурий жавобгарликларга тортишлар бўлмади.\nҚозоғистон ҳуқуқ ҳимоячилари ҳар йили сиёсий маҳбуслар рўйхатини тузади. Уларнинг фикрича, Қозоғистон расмийлари ўзгача фикрлайдиганларга тоқат қилолмайди. Халқаро ташкилотлар бир неча бор Қозоғистон давлат идоралари Жиноят кодексининг "нифоқ қўзғаш" моддасини ўзгача фикрлайдиганларга қарши қўллашда фойдаланиб келаётганини айтишади. Расмий Нур-Султон мамлакатда сиёсий маҳбуслар мавжудлигини инкор қилади.


Оврўпо ўз жонига қасд қилмоқда\nКашфиётлар ва ихтиролар асри:\nТарихда ўтган асрларнинг бошқа асрлардан ажралиб турадиган томонлари маълум бўладиган бўлса, биз ҳозирги асрни кашфиётлар ва ихтиролар асри деб, радио ва электр токи асри деб аташимиз мумкин бўлади. Оврўполикларнинг бу борадаги хизматларию тараққий топганлари, кашфиёт ва ихтиро эгаларининг маҳоратлари, тан олмасликнинг иложиси мавжуд бўлмаган яратувчиликлари аниқ бўлиб қолади.\nШундай бўлсада Оврўпода пайдо бўлган кашфиётлар ва ишлаб  чиқаришларни мақташда қанчалик чуқур кетилмасин, уларга қанчалик мағрур бўлмайлик, кашфиётчилар ва ихтирочиларни қанчалик мақтамайлик шу нарсани унутмаслигимиз керак бўладики ана шу ишлаб  чиқариш ва кашфиётларнинг ўзлари ғоя эмас ва биззот кўзда тутилмаганлар ҳам. Аксинча улар бошқа бир ғоя йўлидаги воситалар бўлиб ўшаларга қараб яхши ва ёмон, фойдали ва зарарли деган баҳони берамиз. Бунда ғоянинг миқёси, яхши ёки ёмон эканлигига қаралади. Яратилишига сабаб бўлган ғояга қанчалар мувофиқ келишига, ундан вужудга келадиган натижаларга, одамларнинг ҳаётида, жамиятларида, ахлоқлари ва сиёсатларида тутадиган ролларига қараб муваффақиятли ёки муваффақиятсиз деган ҳукмни берамиз.\nСаноатлар ва кашфиётлардан мақсад, Исломнинг уларга муносабати:\nҒоя ҳақида гапирадиган бўлсак менимча у билимсизлик ва ожизлик сабабидан ҳаёт йўлида учрайдиган қийинчиликлар ва тўсиқларни енгиш, табиатнинг ушбу борлиқда омонат қўйилган кучларидан, яхшиликларидан, унда тарқалиб кетган бойликларидан фойдаланиш, ер юзида такаббурлик ва бузғунчилик қилмаган ҳолда тўғри мақсадлар йўлида ишлатишдир.\nАвваллари инсон пиёда сафар қилар эди. Кейинроқ ўзига ҳайвон бўйинсундириб қўйилгани ҳақида илҳом бўлди ва тез ҳамда чопқир отларни минадиган бўлди. Кейин эса тезлик ва ихтиролар бобида аста  секинлик билан юксалиб бораверди. Ниҳоят аравадан поездга, ундан машинага, ундан самолётгача етиб келди. Шунингдек елканли кемалардан бошлаб пороходларга етиб келди. Агар ана шуларнинг барчаси бир жойдан бошқа бир манзилга жиддий фойдаси бор тўғри ғараз билан сафар қилсин, авваллари ўзи қийналиб кўтарадиган юкларни ортиб юрсин, вақт ва кучдан унумли фойдаланиб яхшиликка ишлатсин учун тўғри мақсадларга хизмат қиладиган бўлса, бунинг ёмон ери йўқ. Ҳатто бу ўта яхши ишдир. Бошқа табиий кучларни, инсон қонуний фойдаланадиган ва фойдали тўғри мақсадлар учун ишлатадиган янги кашфиётларни ана шунга таққослайсиз. Албатта, Исломнинг бу ишларга муносабати аниқ ва равшан. Зотан у инсонни Аллоҳнинг ердаги халифаси эканлигини, оламни ўзининг ёки бошқанинг тасарруфи билан тўғри мақсадлари учун бўйинсундириб қўйганлигининг хабарини бериб қўйгандир: «У сизлар учун ер юзидаги барча нарсани яратган зот», «Аллоҳ осмонлару ерни яратган, осмондан сув тушириб, у ила меваларни сизга ризқ қилиб чиқарган, Ўз амри ила денгизда сузмоғи учун кемаларни сизга бўйсундирган ва анҳорларни сизга бўйсундирган зотдир. У сизга доимий ҳаракатдаги қуёш ва ойни ҳам, шунингдек, кеча ила кундузни ҳам хизматчи қилиб қўйди. Ва У сизга барча сўраган нарсаларингиздан берди. Агар Аллоҳнинг неъматларини санасангиз, саноғига ета олмассизлар. Албатта, инсон ўта золим ва ўта ношукрдир», «Батаҳқиқ, Биз Бани Одамни азизу мукаррам қилиб қўйдик ва уларни қуруқлигу денгизда (улов-ла) кўтардик ҳамда уларни пок нарсалар ила ризқлантирдик ва уни Ўзимиз яратган кўп нарсалардан мутлақо афзал қилиб қўйдик». Ўқувчи Аллоҳнинг сўзидаги «уларни қуруқлигу денгизда (улов-ла) кўтардик», «ҳамда уларни пок нарсалар ила ризқлантирдик» жумлари ҳақида бир мулоҳаза юритсин. Яна: «У чорва ҳайвонларини ҳам яратди. Уларда сиз учун иссиқлик манфаатлар бор ва улардан ейсизлар ҳам . Ва сиз учун уларда кечки пайт (ўтлоқдан) қайтаётганларида ва эрталаб (ўтлоққа) кетаётганида чиройли-жамол бор. Ва улар юкларингизни сиз жон машаққатисиз ета олмайдиган юртларгача кўтариб борадир. Албатта, Роббингиз меҳрибон ва раҳмлидир. Отлар, хачирлар ва эшакларни минишингиз ва зийнат учун (яратди) ва сиз билмайдиган нарсаларни яратадир». Дарҳақиқат Аллоҳ ушбу оятда қийналмасдан ўз мақсадига эришсин учун инсонга имкон яратиб берганини миннат қилган. Буни Ўзининг бандага меҳрибон ва раҳмли эканига далил  хужжат қилиб келтирган. Яна шундай деган: «У зот барча жуфтларни яратган ва сизга кемалар ҳамда чорва ҳайвонларидан минадиган нарсаларингизни қилди. Токи сиз уларнинг устига ўрнашгайсизлар, сўнгра уларнинг устига ўрнашиб олгач, Роббингиз неъматини эслаб: «Бизга буни бўйсундирган зот покдир. Биз бунга қодир эмас эдик. Ва, албатта, Биз Роббимизга қайтгувчилардирмиз», дегайсиз». Киши машина ёки самолётга минар экан «Бизга буни бўйсундирган зот покдир. Биз бунга қодир эмас эдик», демоғи қандай ҳам муносиб ишдир. Зеро жони ва ҳаракати йўқ бўлган темир парчасини у қандай қилиб ўзига бўйинсундира олсин?! Аллоҳ унга бўйинсундиради ва Унинг амри билан қаёққа бўлса ҳам кетаверади. У Аллоҳнинг ҳузурига қайтиб боргувчи эканлигини, ўзига берилган улкан куч  қувват ҳақида ҳисобга тортилишини унутмаслиги керак. Чунки ана шу қудрат ва имкониятни суйиистемол қиладиган бўлса бунинг жазосини олажак. Шунингдек ўзини Аллоҳнинг итоаткор бандаси, Унинг ҳукмига бўйинсунувчи эканлигини, ўлим, ҳаёт бериш ва қайта тирилтиришлик ўзининг қўлидан келмас эканлигини унутиб қўймасин. Чунки инсон агар ўзини бадавлат кўрса, туғёнга кетади.\nАллоҳ таоло: «Дарҳақиқат, Биз Пайғамбарларимизни равшан(нарса)лар ила юбордик ва улар ила китоб, ҳамда одамлар адолатда туришлари учун мезон туширдик. Ва темирни туширдик - унда катта куч-қувват ва одамлар учун манфаатлар бор. Аллоҳ ким Ўзига ва Пайғамбарларига ғойибона ёрдам бераётганини билиши учун. Албатта, Аллоҳ кучли ва азиздир». Демак темирда одамларга манфаат бор ва унинг энг катта манфаати шуки уни Аллоҳнинг ва Унинг расулларининг нусрати йўлида ишлатилади. Шунинг учун темирдан аввал элчилар юборгани ва китоблар нозил қилганини зикр қилган. Шунинг учун ҳам мусулмон одам Аллоҳ яратган ва борлиқда жойлаб қўйган ҳар қандай кучдан Аллоҳнинг йўлида жиҳод қилиш, Унинг динини тарқатиш ва уни барча динлардан ғолиб қилиш, Унинг Сўзини олий қилиш учун, Аллоҳ унга ижозат берган йўлларда, қонуний савдо  сотиқ, ҳалол касб қилиш, яхшиликка бўладиган сафар ва рухсат берилган манфаатлар йўлида фойдаланади.\nБадгумонлигингиз ўзингиз биландир:\nИнсонлар тарафидан кашф этилган ана шу жонсиз нарсаларнинг ҳеч бир гуноҳи йўқдир. Чунки улар инсоннинг иродасига, ақлияти ва ахлоқига бўйинсунувчидир. Бас улар ўз зотида яхши ҳам ёмон ҳам эмасдир. Аммо инсон уни ишлатишлик билан яхши ёки ёмон қилиб қўяди. Кўпинча улар ўз зотида яхши бўлсада инсон уни ёмонликка ишлатишлик билан, ичиқоралиги ва тарбиясизлиги сабаб уни ёмонга айлантириб қўяди. Бинобарин ана шу асбоблар ва кашф қилинган нарсаларда ҳеч нарса йўқ. Ҳамма гап улардан фойдаланадиганларда, улар ишлатиладиган мақсадларда. Оврўпода ана шу асбоблардан, бомбардимончи ва шаҳару қишлоқларни, манзилу маконларни вайрон қиладиган самолётлардан, йўловчи ташувчи ва савдо  сотиқ кемаларини сувга чўктириб юборадиган сув ости кемаларидан, ёлғон  яшиқларни гапирадиган, ахлоқсизлик ва фаҳшларни тарқатадиган радиолардан шумланадиган, улардан нолийдиган ва маломат қиладиган кимсаларга қарата «Бадгумонлигингиз ўзингиз биландир», дейилса тўғри бўлар эди. Чунки табиий фанлар моддий қувватни инсонга бўйсундириб беради. Ундан қандай ва қаерда фойдаланишни ўргатишлик уни иши эмас. Масалан гугурт сизга олов беради. Сиз унинг ёрдамида бир уйни одамларига қўшиб ёқиб юборишингиз ё таом пиширишингиз ёхуд совуқда исинишингиз мумкин. Инсонга бу кучларни қандай ва қаерда ишлатишни ўргатадиган нарса бу диндир. Дин ана шу кучлардан қандай қилиб тўғри фойдаланишни, қандай қилиб Аллоҳнинг бу неъматига шукр келтиришни ўргатади. Аллоҳ унга бериб қўйган куч  қудратини зулм, жиноят, маъсият ва тажовуз йўлида ишлатишдан инсонни қайтариб туради. Мусо алайҳиссалом: «Эй Роббим, менга берган неъматнинг ҳаққи-ҳурмати ҳаргиз жиноятчиларга ёрдамчи бўлмасман», деган бўлсалар Сулаймон алайҳиссалом: «Бу Роббимнинг фазлидандир. Мен шукр қиламанми ёки куфрони неъмат қиламанми, синаш учундир. Ким шукр келтирса, ўзи учунгина шукр қилур. Ким куфрони неъмат қилса, бас, Роббим беҳожат ва карамли зотдир», деган эдилар.\nҒоялар билан воситалар ўртасини аралаштириб юбориш:\nОврўполиклар ўзларини диндан мосуво қилдилар. Ахлоқ деган монеълик қилгувчи ёки дин деган тийиб тургувчи ҳам, илоҳий илмдан иборат уларни тўғриликка бошлагувчи ҳам уларда қолмади. Яратилишдан мақсад нималигини, ибтидоларию интиҳолари нима бўлишини ёддан чиқардилар ва: «Шу дунёдаги ҳаётимиздан бошқа ҳаёт йўқдир. Ўламиз, тириламиз ва биз қайта тирилгувчи эмасмиз», дедилар. Ана шу ақидаларининг табиатидан келиб чиқиб инсон учун лаззат, роҳат, моддий манфаат, ер юзида такаббурлик қилиш, ерда хожаси ҳам вориси ҳам бўлмаган мамлакат сингари  ҳукмронлик қилиш, ер аҳолисига қаҳр қилиш, ердаги бойликлар ва хазиналарни фақат ўзиники қилиб олишдан бошқа мақсад ҳам ғоя ҳам йўқ дея эътиқод қилдилар. Натижада ана шу қувват ва илмни лаззатга эришиш, одамлар устидан эгалик қилиш, рақибларни мағлуб этиш учун ишлатдилар. Ўз мақсадларига эришиб бошқаларни ожиз қилиб қўядиган асбобларни яратишда мусобақа бошлаб юбордилар. Воситалар ғоялар билан аралашиб кетгунига қадар ана шу ҳолатда турдилар ва охири воситаларни ғоялар деб эътиқод қиладиган бўлдилар. Ихтиролар ва кашфиётларни бошқа мақсад учун бўлмаган биззот ғоя сифатида қабул қилдилар. Худди ёш болаларнинг ўйинчоқ ва қўғирчоқлар билан ўйнаб қолганларига ўхшаб улар ҳам ўша нарсаларга муккасидан кетдилар ва машғул бўлиб қолдилар. Роҳатни айни маданият ана шу деган эътиқодга бордилар. Кейин эса илгарилашда давом этдилар ва ниҳоят тез бой бўлишни айни маданият дея эътиқод қилишга тушдилар. Профессор С.Э.М.Жоуд шундай деган эди:\n«Disraeli шундай дейди: «Ҳозирги даврда жамият маданият бу роҳатдир деган эътиқоддалар. Аммо бизнинг эътиқодимизча маданият тез бой бўлишдан иборатдир. Зотан тезда бой бўлишлик замонавий ўсмирнинг илоҳидир. У ўшани деб тинчини, роҳатини ва саломатлигини қурбон қилади, бошқаларга меҳр аралашмаган меҳрибонлик кўрсатади».»\nОврўпода куч билан ахлоқ ўртасидаги тенгсизлик:\nОврўполиклар куч, ахлоқ, илм билан дин ўртасидаги мувозанатлар тенглигини  ҳаёти дунёнинг зоҳири сабаб  аллақачонлар йўқотиб бўлган эдилар. Зотан куч ва илм Оврўподаги янги уйғонишдан сўнг дин билан ахлоқнинг ҳисобига тобора илдамлаб борар эди. Аввалги иккаласи кундан кун юксалиб тараққий топиб борар, кейинги иккаласи эса кундан  кунга пастлашиб инқирозга юз тутиб бораётган эди. Ниҳоят уларнинг ўртасидаги нисбат узоқлашиб бир палласи  куч ва илм турган томони ерга қапишиб кетган ва иккинчи палласи  ахлоқ ва дин турган томони енгил келиб жуда кўтарилиб кетган тарозуга ўхшайдиган бир авлод пайдо бўлди. Ана шу авлоднинг саноат борасидаги мўжизалари, коинот билан боғлиқ кашфиётлари, моддани ва табиий кучларни ўзининг мақсадлари ва манфаатлари йўлида ишлата оладиган бўлганига қараган одамга улар ҳаммадан устунга ўхшаб кўринганида баногоҳ ўз ахлоқи ва аъмоли билан, очкўзлиги ва тамагирлиги билан, енгилтаклиги ва ақлсизлиги билан, золимлиги ва бағритошлиги билан йиртқичлар ва ҳайвонлардан фарқ қилмайдиган бўлиб чиқади. Ҳаётнинг барча воситаларини қўлга киритган бўлиб турганида баногоҳ қандай яшашни билмайдиган бўлиб чиқади! Ғоялар ортидан ғояларга, ҳаётнинг қулайликларига эришган бир пайтда баногоҳ у инсон ҳаётининг бирламчи принсиплари ва бадиҳиётларини, маданият ва ахлоқни билмайдиган бўлиб чиқса! Ана шунда уни ҳали ердаги ишларни пухта қилиб бажармаган, оёғи остидаги нарсани тўғрилаб қўймаган ҳолда осмонга кўтарилиб жавзони тутмоқчи бўлаётганини кўрасиз. Ваҳоланки табиий фанлар қудратли кучни унинг ихтиёрига бериб қўйган. У бўлса ўша кучни ишлатишни эплай олмайди. У худди хазиналарнинг калитлари қўлида бўлган, ишларнинг ихтиёрига эгалик қиладиган ёш бола ё аҳмоқ ёки мажнунга ўхшайди. Шунинг учун ҳам у бебаҳо гавҳарлар ва қимматбаҳо тошлар билан ўйнаб ўтириш ва инсонларнинг қонларини тўкиш, жонларига зарар беришдан бошқасини билмайди.\nОлиҳаларнинг қудрати ва болаларнинг ақли:\nИнглиз профессори С.Э.М.Жоуд шундай деган эди: «Албатта, табиий фанлар бизга олиҳаларга муносиб бўлган қудратни бериб қўйган. Биз эса улардан ёш болалар ва ҳайвонларга ўхшаб фойдаланмоқдамиз».\nБошқа бир ўринда шундай дейди:\n«Бизлар ўзимизнинг кишини ҳайратга солиб қўядиган илмий ютуқларимиз билан кишини хижолатга солиб қўядиган ижтимоий жиҳатдан ёш болага ўхшашлигимизнинг ўртасидаги ана шу тафовутни ҳар қадамда учратамиз. Биз ўз уйимизда туриб қитъалар ва денгизлар ортидагилар билан суҳбатлаша оламиз, телеграф орқали расмлар юбора оламиз, уйларимизга радио ўрната оламиз, Лондондаги катта соат  Биг Бэннинг жарангини Цейлондан туриб эшита оламиз. Ернинг ва денгизнинг устида ҳам остида ҳам юра оламиз. Ёш  ёш болалар телефонда гаплашиб юришади. Ёзув машинкаларидан овоз чиқмайдиган бўлди. Ҳеч қандай оғриқсиз тишга пломба қўямиз. Электр токи туфайли экинлар униб  ўсади. Кўчалар асфальтланган. Рентген нурлари орқали жисмимизнинг ичида нима борлигини кўрамиз. Сувратлар (мултфильмларда) гапиради ва қўшиқлар айтади. Радио орқали жиноятчилар ва қотилларни излаб топилади. Сув ости кемалари шимолий қутбгача бораётган бўлса, самолётлар жанубий қутбгача учиб бормоқда. ана шунча ишларни қилиб қўйган бўлсак ҳам катта шаҳримизнинг ичида камбағалларнинг ҳам болалари тинч ва саломатлик билан ўйнаб  куладиган ўйин майдончалар ажратиб беришга қурбимиз етмайди. Бунинг оқибатида биз ҳар йили боалардан 2000 нафарининг умрига зомин бўламиз ва 90 000 нафарининг мажруҳ бўлишига сабаб бўламиз. Мен цивилизациямизнинг ажойиб томонлари ҳақида мақтаб: айрим ҳайдовчилар Пендин қумликлари устида уч ё тўрт мийл келадиган масофани бир соатда босиб ўтгани, қисқагина муддат ичида Москвадан Нью Йоркка қадар учадиган самолётлар яратилганини гапирганим учун мени қаттиқ танқид қилган ҳиндистонлик бир файласуф менга шундай деган эди: «Ҳа! Сизларнинг қушга ўхшаб ҳавода учишга қурбингиз етади. Балиққа ўхшаб сувда суза оласизлар. Лекин ҳозирга қадар ерда қандай юриш кераклигини билмайсизлар!»».\nУлар ўзларига фойда берадиган илмларни эмас зарар берадиган илмларни ўрганмоқдалар:\nАгар уларни ишлатадиган кишилар яхшиликни танийдиган, яхшилик қилиш қўлидан келадиган бўлишганида инсон зотига яхшилик келтириши мумкин бўлган ана шу ихтиролару янги кашфиётларнинг зарари фойдасидан кўра кўпроқ бўлиб қолди ва сеҳргарлар хусусида Қуръонда айтилган гапга ўхшаб қолди: «Ва ўзларига зарар келтирадиган, ўзларига фойда келтирмайдиган нарсани ўрганадилар» . Сиз уларнинг ўзларидан бўла туриб ана шу ихтироларни танқид қилаётган ва ҳақиқатни очиқ айтаётган бир гувоҳ  юқорида зикри ўтган Жоудга қулоқ солиб кўринг а:\n«Бир жойдан иккинчи жойга жуда ҳам тез фурсатда етиб боришга қодир бўлдик. Бироқ биз сафар қилиб бораётган маконларнинг ҳаммаси ҳам сафар қилишимиз учун арзимайди. Саёҳат қилгувчилар учун заминнинг масофаси қисқарди, одамлар жипслашиб кетганидан бир  бирларининг остонасига қадар чиқиб кетдилар. Бироқ бунинг оқибати шу бўлдики ўртадаги алоқалар кескинлашиб аввалгидан кўра ёмон тусга кирди. Ён  атрофдагилар билан танишиш имконини берадиган қулайликлар қайтанга дунёни урушга тўлдириб юборди. Инсоният радиони ихтироъ қилди ва унинг ёрдамида яқинимиздаги қўшни давлатлар ва биродар халқлар билан суҳбатлашдик. Аммо оқибатда ҳар бир халқ ўзининг сиёсий тузуми ҳамманинг тузумидан афзал эканлигига ишонтириш ҳаракатида табиий ресурсларни ўзига яқин бўлган халқларга озор бериш, уларга қарши иш қилиш учун ишлатадиган бўлди».\n«Самода учиб юрган самолётга бир қаранг. Сиз унинг ихтирочилари ўз амаллари, саноатлари ва тартиб  қоидаларида ҳаммадан зўр бўлган, илк марта унда парвоз қилганлар ўзларининг олийҳиммат, қатъиятли ва жасур эканликлари билан довюрак қаҳрамонлар бўлганликларига ҳеч бир шубҳа йўқ, деб ўйлайсиз. Бироқ ҳозирги кунда самолётларнинг нима учун ишлатилаётганию, келажакда қандай мақсадларда ишлатилишини бир ўйлаб кўринг. Бомбалар ёғдирмоқда, инсонларнинг жисмларини тилка  пора қилмоқда, тирикларни янчиб ўлганларни ёқиб юбормоқда. Улкан босқинчиликлар қилмоқда. Ана шу ёмонликдан нажот берадиган кишилари йўқ бўлган кучсизларни пора  пора қилиб юбормоқда. Бу эса ё аҳмоқларнинг мақсади ёки шайтонларнинг».\n«Бизларнинг тилло конларини нималарга ишлатганимиз ҳақида эртага тарихчилар нималар дейишлари мумкин? Олтинни радио орқали топишга эришганимизни ёзади. Банк эгаларининг олтиннинг оғирлигини ўлчаш ва санашдаги маҳорат ва лаёқатлари ўз ифодасини топган сувратларни чоп этади. Уни бир пойтахтдан иккинчи бир пойахтга олиб ўтишда тортишиш кучига қандай туриб берганимизни ёзади. Ўзларининг саноат билан боғлиқ ютуқларида моҳир ва жасур бўлган ҳайвонсифат одамлар олтинга эгалик қилиш ва тўғри тақисмлашда халқаро ҳамкорлик қилишга ожиз эдилар, маъданларни мумкин қадар тезроқ беркитишдан бошқа мақсадлари бўлмаган, улар Африканинг жанубидан олтин ва қимматбаҳо тошларни қазиб олар ва Лондон, Нью Йорк ҳамда Париж сингари давлатларнинг банкларига яширар эдилар деб ёзади».\nАна шу баҳс  илм ва саноат билан инсоний ахлоқлар, ўз вазифасини адо этишда янги маданиятнинг муваффақиятсизлиги ўртасидаги тафовут  ҳақида фалсафа ва табиий фанларни яхши ўзлаштирган яна бир мутафаккир  Alexis Carrel ўзининг «Инсон  ўша номаълум нарса» (Man the Unknown) номли китобида ўта аниқлик ва юқори услуб билан сўз юритади:\n«Замонавий маданият маҳорат, заковат ва журъат эгалари бўлган инсонларни етиштириб чиқара оладиганга ўхшамайди. Киши деярли ҳар бир ўлкадаги ишларни бошқараётган, мамлакатга раҳбарликни эгаллаб турган табақаларда мафкуравий ва ахлоқий тубанлашишни кўради.\nБиз ҳозирги маданиятнинг инсоният ундан умид қилган катта  катта орзуларини рўёбга чиқармаганини, ақлу заковат эгалари бўлган, ўзи қоқилиб тушадиган хатарли йўлда маданият билан юрадиган довюрак кишиларни вужудга келтиришда муваффақиятсизликдан бошқасига эришмаганини, бизлар тизгинидан қўйиб юборадиган ўша муассасалар илгарилаб кетганларидек тезлик билан илгарилай олмаган шахслар ва инсониятни кўришимиз мумкин. Албатта, бу сиёсатчиларнинг мафкуравий ва ахлоқий камчиликлари, замона халқларини хатарга мубтало қилиб қўядиган нодонликларидан бошқа нарса эмасдир».\n«Инсониятга хос бўлган табиий фанлар ва саноат илм вужудга келтирган муҳит инсонга муносиб эмасдир. Негаки у аввалдан ўйланиб пухта режа асосига барпо қилинмаган омонатдир. Унда инсоннинг шахсияти билан унинг чиқишиб кетиши назарда тутилмаган. Бизнинг ақлу заковатимиз ва кашфиётларимизнинг натижаси бўлмиш ана шу муҳит на қоматимизга ва на шаклу шамоилимизга тўғри келади. Бизлар бахтиёр эмасмиз. Бизнинг ахлоқимиз тубанлашиб кетмоқда. Саноат билан цивилизациси равнақ топган ва авжига етган халқлар аввалгидан кўра кучсизроқ. Ўзи сезмаган ҳолда тезлик билан ёввойилик сари юриб кетмоқда. Ана шу халқларнинг теварагида табиий фанлар бунёд қилган гуркираган муҳитдан уни ҳимоя қиладиган ҳеч ким йўқ. Ҳақиқатни айтадиган бўлсак бизнинг ана шу цивилизациямиз  ўзидан олдин ўтган цивилизациялар сингари яшаш учун  ҳали ҳам ноаниқ бўлиб келаётган сабаблар туфайли  баъзи бир шартларни фарз қилиб қўйганки улар ҳаётни муҳолга айлантириб қўяди. Бизнинг ҳаёт ҳақидаги, инсон қандай яшаши кераклиги ҳақидаги илмимиз моддийликлар ҳақидаги илмимиздан жуда ҳам орқада қолиб кетган ва ана шу орқада қолишлик бизнинг жиноятимиздир».\n«Асбоблар билан кашфиётларнинг сони ортиб бораётгани наф бермайди. Табиий фанлар, фалакиёт ва кимё фанлари орқали эришиладиган кашфиётларга катта аҳамият қаратишмизда ҳам ҳеч бир фойда йўқдир. Агар заифларимиз фойдаланишларига ва бизларнинг манфаатимиз учун йўналтиришга имкон берилмайдиган бўлса роҳат ва буюкликнинг, гўзаллик ва ташқи кўринишнинг ҳамда цивилизациямизнинг дабдабаси кундан кунга ортиб бораётганида қандай яхшилик бўлсин? Буюк халқларнинг аслзодалари четда қолиб оддий халқлар риоя қилиши керак бўладиган ҳаёт учун хос бўлган йўл аҳкомларида ҳеч бир яхшилик йўқдир. Бизлар тезюрар пороходлар, қимматбаҳо автомобиллар, арзон радиолар ва узоқ  узоқдан хира кўриниб турган шарпани кўришимиз учун телескоплар ясашга аҳамият бергандан кўра кўпроқ ўзимизга аҳамият қаратсак тўғри бўлар эди».\n«Бирор бир самолёт бизларни Хитой ёки Оврўпога бор йўғи бир неча соат ичида олиб бориб қўяётган бир пайтда биз қўлга киритган ҳақиқий тараққиёт қанчалар салмоқли? Инсон ўзига фойдаси тегмайдиган кўпгина нарсалардан жуда кўпини ишлатиб юбориши учун ишлаб чиқаришни тўхтовсиз равишда ошириб бориш биз учун керакми? Бу ўринда механика, табиат ва кимё фанлари бизга ақлу заковат, ахлоқий тартиб қоида, саломатлик, миллий мувозанат, тинчлик ва хотиржамлик ато қилишдан ожиз эканлигида бир оз шак  шубҳа бор эмасми?».\nОврўпо ўз жонига суиқасд қилиб бўлди:\nХулоса қилиб шуни айтиш мумкинки, ғарбликлар яхшилик қилиш ва эзгуликка бўлган рағбатларини йўқотган, соғлом принсиплар ва асосларни зое қилган, қалблари тўғри йўлдан оғишган, табиатлари бузилиб кетган вақтда илм  фан ва кашфиётлар уларнинг зарарларини зиёда қилди, холос. Бу худди ширин озуқанинг ошқозони касал ва ўлат теккан одамнинг касалини ва фасодини қайталаганига ўхшайди. Ҳатто ана шу асбоблар ва кашф қилинган нарсалар уларга бошқаларни ҳалок қилишда тезлик ва кучни, ўз жонига суиқасд қилишда ёрдамни зиёда қилишдан бошқа нарса эмасдир. Жаноб Энтони Иден  Британиянинг собиқ Бош вазири 1938  йилдаги нутқларидан бирида ана шу нарса ҳақда гапирган эди:\n«Ушбу асрнинг охирларига келиб ер аҳолиси варварлик ва ёввойилик даврига қайтишга, тоғларга чиқиб кетиб ғорларда ҳаёт кечиришга яқин турибди. Шу нарса кишининг кулгисини қистадики ўзига хавф солиб турган ҳалокатли асбобдан ўзини сақлаш учун давлатлар миллионлаб маблағни сарф қиладилар. Уларнинг устидан назорат қилиш учун эса ҳеч қандай сарф  харажат қилинмаётир. Мен баъзи пайтларда таажжубга тушаман ва: «Ўзга бир сайёралик ана шу янги оламга ташриф буюриб қолгудек бўлса нимани кўрар экан?» деб қоламан. Нимани кўрар эди: ўз биримизни ҳалок қилиш учун қурол  яроқ тайёрлаётганимизни, ўшалар ҳақида маълумотлар алмашаётганимизни ва ана шу дўзахи асбоблардан қандай фойдаланишни бир  бирларимизга таълим бераётганимизни да!».\nАтом бомбаси ва унинг даҳшатлари:\nЭҳтимол жаноб Энтони Иден ана шу сўзларни гапираётганида цивилизациялашган дунё, энг аввал тинчлик элчиси, ҳазора ва янги оламнинг даъвогари бўлган Америка уруш асносида барбод қилиш ва қириб юбориш борасида кашф этилган барча ихтиролару асбоблардан ошиб тушадиган, қўрқинч ва даҳшатлиликда инсоннинг заковати ва хаёлига келмайдиган қуролни ишлатишини хаёлига ҳам келтирмагандир. Бу қурол атом бомбаси бўлиб, Америка уни илк бор Нью Мексика саҳроларида, иккинчи бор эса Япониянинг Хиросима ва Нагасаки шаҳарларида яшаётган одамлар устида синаб кўрди. Хиросима шаҳрининг мэри 1949 йилнинг 20 августида қилган билдиришига кўра 1945 йилнинг олтинчи августида ҳалок бўлган японларнинг сони 220 000 билан 240 000 нафар орасида бўлган.\nЖаноб Стюарт Гилдер инглиз тилида чиқадиган Ҳиндистон газетасининг 1945 йил 16 сентябрида чоп этилган мақоласида шундай дейди:\nПрофессор Plesh шундай дейди:\n«Атом бомбаси портлаган минтақадан юз мийл узоқда бўлган одамларнинг ҳам ундан таъсирланмаганликларига ишониб бўлмайди. Шунинг учун уларни яхшилаб тиббий кўрикдан ўткариш керак бўлади. Бир кун келиб одамлар Япониядан минглаб мийл узоқда яшайдиган инсонларда ҳам атом бомбасидан заҳарланганлик аломатларини газеталарда ўқиб қолсалар ҳам ажаб эмас».\nБермингхем университетининг ўқитувчиси ва атом бомбасини ишлаб  чиқариш ҳайъатининг аъзоси М. Й. Оливнет шундай дейди:\n«Бирор инсоннинг Британия ёки бошқа бир давлатнинг атом бомбаси сирларини сақлашга қурби етади деган эътиқодда бўлиш хурофий ишлардан бўлур эди. Атом бомбасини яратишнинг асослари ҳар бир давлат учун аниқ бўлиб қолган. Британия ва Америка аввалгиларнинг тажрибаларидан фойдаланишди ва ниҳоят атом бомбасини яратишга эришди. Бироқ у фақатгина маълум бир вақтга қадар ҳарбий сир сифатида сақланиши мумкин. Чунки саноатлашган ҳар қандай мамлакат беш йил ичида атом бомбасини тайёрлашга қурби етади. Бордию бор куч  ғайратини ўша қуролни яратишга сафарбар қиладиган бўлса, икки йил ичида атом бомбаси эгасига айланиши мумкин бўлади».\nЮқорида исми ўтган профессор яна шундай дейди:\n«Мен шу нарсага аминманки, қисқа фурсат ичида жаҳон майдонида портлаш кучи борасида илк атом бомбасидан ўн минглаб тонна оғир келадиган бомбалар пайдо бўлади. Унинг ортидан қудрати миллион тонналиклари пайдо бўлади. Улардан ҳимояланиш учун на эҳтиёткорликнинг ва на ҳимояланишнинг фойдаси бўлмайди. Бор йўғи олти дона ана шунақа бомба Англияни таг  туги билан қўпориб ташлашга кучи етади. Россиялик олимлар жуда қисқа вақт ичида бомбаларни тайёрлашга эришадилар».\nАмерика қудрат ва даҳшатлиликда атом бомбасидан ҳам кучлироқ келадиган бошқа бир бомба  водород бомбасини ихтиро қилдилар. 1954 йилнинг 26 сентябрида уни иккинчи марта Тинч океанида тажрибадан ўтказдилар.\nМудофаа вазирининг секретари Жаноб Чарлз Э. Вильсоннинг зикр қилишича натижалар шу қадар даҳшатли бўлганки одамнинг ишонгиси келмайди.\nАмерикадаги атом қуввати қўмитасининг бошлиғи Льюс Страуснинг айтишича бир дона водород бомбаси улкан Нью Йорк шаҳрини йўққа чиқариб юборишга қодирдир.\nТабиий фанлар бўйича машҳур олим, Нью Делҳидаги хавфсизлик ташкилотининг бошлиғи шундай деган:\nҲар бирининг вазни юз тонна келадиган тўрт дона водород бомбаси ер юзидаги бутун инсониятни қириб юборишга кучи етади. Сўнги вақтларда тарқалган хабарларга кўра Россия водород бомбасидан кўра даҳшатлироқ ва аламлироқ бўлган азот бомбасини яратган.\nНопок юртнинг набототи фақат қийинчилик билан чиқади:\nЮқорида батафсил айтиб ўтганимиздек Оврўпо маданиятининг пойдеворига дарз кетиб бўлган, деворлари тебраниб қолган, кундан  кунга ва юксалиб боргани сайин унинг оғишиши ва парокандалиги ошиб борар, данаги бузилган учун ҳам дарахти яхши бўлмаганидан сўнг ҳосил бермаётган эди: «Пок юртнинг набототи Роббининг изни ила чиқадир. Нопок бўлгани эса, фақат қийинчилик ила чиқадир».\nСаййид Абул Аъло Мавдудий ўзининг урду тилидаги «Танқиҳот» китобидаги бўлимларидан бирида ана шу нарсани қисқагина қилиб шарҳлаб шундай деган эди:\n«Ғарб цивилизацияси илоҳий ҳикмат туфайли тиниқ ва чучук сувли булоғи мавжуд бўлмаган бир халқлар ичида пайдо бўлгандир. Улар ичида дин раҳнамолари бор эди. Бироқ ҳикмат, илм ва илоҳий шариат эгалари эмасдилар. Уларда агар инсон зотига ўхшаб тафаккур ва амал йўлларидан тўғри йўл бўйлаб юришга ҳаракат қилмоқчи бўлсалар ҳаргиз қўлларидан келмайдиган даражада бир оз дин бор эди, холос. Ўша озгина дин ҳам илму ҳикматнинг юксалиши йўлига тўғаноқ бўлишдан бошқа ишни билмас эди. Шундоқ ҳам бўлди. Бунинг оқибатида эса тараққиётни истайдиганлар динни орқаларига улоқтириб юборишди, ўз кўзлари билан кўриш, синаш, қиёслаш ва пухта ўрганишдан бошқа далил  хужжатлари бўлмаган бир йўлни танлаб олдилар. Ўзи тўғрилик ва нурга муҳтож бўлиб турган ана шу далил хужжатларга ишондилар. Тафаккур, назар, таҳқиқ, кашфиёт, бинокорлик ва тартиб  қоидалар йўлида ўшаларга тақлид қилдилар. Лекин уларнинг ҳар қайси жиҳат ва ҳар қайси соҳада қўйган илк қадамлари хато бўлган, илм ва тажриба майдонидаги ютуқлари, тафаккур ва назар йўлидаги уринишлари носоғлом бўлган ғоялар сарига буриб юборилди. Улар аввал бошидаёқ динсизлик ва дунёвийлик нуқтасидан ҳаракат қилдилар. Борлиққа унинг ҳеч бир илоҳи йўқ деб, уфқлар ва жонзодларга уларда биз кўриб билиб турганимиздан бошқа ҳеч қандай моҳият йўқ деб, ана шу бизга кўриниб турган парданинг ортида бирор нарса мавжуд эмас деб қарадилар. Улар фитратнинг қонунларини тажриба ва қиёс ёрдамида англаб етган бўлсалар ҳам унинг холиқини англаб етмадилар. Улар мавжудотни ўзларига мусаххар қилинган ҳолда учратдилар ва уларни ўзларининг ғаразлари йўлида ишлатдилар. Шундай бўлсада улар ўша мавжудотнинг эгалари ва тадбир қилгувчилари эмас эканликларини, уларнинг ҳақиқий хожасининг халифалари эканликларини билмас эдилар. Шунинг учун ҳам ўзларини улар ҳақида масъул деб билмадилар. Шунинг учун ҳам улар ўз зиммаларида ҳеч қандай ваъда ва мажбурият бор деб билмадилар. Маданиятлари ва тартиб  қоидаларининг пойдеворига етган халал етди ва Аллоҳга бандачилик қилиш ўрнига нафсга бандачилик қилишга ўтиб кетдилар. Ўз ҳавои нафсларини илоҳ қилиб олдилар ва ана шу илоҳга бандалик қилишга берилиб кетдилар. Уларнинг ана шу бандачиликлари уларни тафаккур ва амал майдонларининг барчасида ўзи мафтункор ва ажоиб аммо оқибати ҳалокат бўлган бир йўл бўйлаб олиб кетди.\nТабиий фанларни ўзгартириб инсоният учун ҳалокат қуролига айлантирган, ахлоқни шаҳватлар, риё, ахлоқсизлик ва тўлиқ эркинлик қолибига солиб қўйган, ҳаётнинг бошқарувини ўзим бўлайлик, бахиллик, ўзининг турдошларига зулм қилишлик шайтонининг ихтиёрига бериб қўйган, жамиятнинг қон томирлари ичига нафсга қуллик қилиш, манманлик, роҳат  фароғат ва лаззатга берилиш заҳарларини юборган, сиёсатни ирқчилик ва миллатчилик билан, ранг ва насллар орасидаги фарқлар, куч  қудрат илоҳига ибодат қилиш билан булғаган ва алал оқибат инсоният учун буюк лаънат қилган нарса ана шудир.\nХулоса шуки ўзининг иккинчи уйғониш палласида Оврўпонинг тупроғига ташланган нопок данакдан бир неча аср ўтмай туриб улкан нопок дарахт униб чиқди. Унинг мевалари ширин бироқ заҳарлик, гуллари чиройли бироқ тиканлик, шохлари яшил бироқ ўзидан кишига сезилмайдиган заҳарли газ чиқариб турар эди, унинг заҳри инсониятнинг қонини заҳарлаётган эди.\nАна шу дарахтни эккан ғарбликлар ундан нафратланишар ва нолишар эди. Чунки у ўз ҳаётларининг барча тарафларида муаммо ва чигалликларни келтириб чиқараётган, ҳали уларни ҳал қилмасдан туриб янгилари пайдо бўлаётган эди. Улар ўша дарахтнинг бирор шоҳини кесиб ташлар эканлар тикани аввалгидан ҳам кўпроқ бўлган янги шоҳлар униб чиқар эди. Зотан улар ўз ҳасталикларини муолажа қилиш ва ўзларини ислоҳ этишда дардни дард билан муолажа қиладиган, тиканни тикан билан олишга уринадиган одамга ўхшар эдилар. Улар капитализмга қарши курашган эдилар социализм келиб чиқди. Улар демократияни таг  томири билан суғуриб ташламоқчи эдилар диктаторлик пайдо бўлди. Жамиятдаги муаммоларни ҳал қилмоқчи бўлганларида аёлларни эркакка айлантириш ҳаракати (феминизм) ва туғишнинг олдини олиш ҳаракати келиб чиқди. Улар ахлоқий бузуқликларни бутунлай йўқ қилиш учун қонунлар яратмоқчи бўлган эдилар итоатсизлик ва жиноят ҳаракати бошланиб кетди. Ёмонликнинг ортидан ёмонлик, бузуқликнинг ортидан аввалгисидан ҳам каттароқ бузуқлик келиб чиқаверди. Ана шу дарахт уларга ёмонлик ва мусибатлар мевасини бераверди. Ҳатто ғарбликлар ҳаёти бутун аъзои бадани оғриётган ва табиблар даволашдан ожиз қолаётган ярадор жисмга айланиб қолди. Ғарбликлар оғриқдан нотинч, қалблари изтиробда, жонлари ҳаёт сувига чанқоқ эдилар. Лекин обиҳаётнинг қаерда эканлигини билмас эдилар. Оврўполик кўпгина кишилар ҳамма мусибат ана шу дарахтнинг шоҳларида деб ўйлайдилар ва ўша шохларни дарахтдан кесиб олиш учун бор кучлари ва вақтларини зое қиладилар. Улар бузуқлик манбаси дарахтнинг ўзида эканини, киши бузилган томирдан соғлом шох униб чиқишини кутиб ўтириши аҳмоқлик эканини билмас эдилар. Уларнинг ичларида бор бўлган камчилик ақл эгалари аслида маданиятларининг ўзи бузуқ эканлигини англаб етдилар. Аммо асрлар давомида ана шу дарахтнинг соясида вояга етганликлари учун гўштлари ва суяклари ўша дарахтнинг меваларидан унгани сабабли ана шу асосдан бошқа соғлом ва фойдали шохлар ва япроқларни чиқаришга қодир бўлган яна бир асос борлигин англаб етишга ақли қосирлик қилдилар. Иккала тоифанинг оқибати ҳам баробардир. Улар ўз касалликларини даволайдиган, ғам  ғуссаларидан қутқарадиган бирор нарсани излайдилару, уни ҳам унинг қаердалигини ҳам билмайдилар».\nАслида, муайян шахсни, айниқса, мўъмин-мусулмонни ..